Proposta għal DIRETTIVA UE TAL-PARLAMENT EWROPEW U TAL-KUNSILL dwar l-effiċjenza enerġetika u li tirrevoka d-Direttivi 2004/8/KE u 2006/32/KE /* KUMM/2011/0370 finali - 2011/0172 (COD) */





MEMORANDUM TA’ SPJEGAZZJONI 1. IL-KUNTEST TAL-PROPOSTA 1.1. Ir-raġunijiet għall-proposta u l-għanijiet tagħha L-Unjoni Ewropea stabbilixxiet għaliha nnfisha l-għan li fl-2020 tiffranka 20 %[1] tal-enerġija primarja u għamlet dan l-għan wieħed mill-ħames miri ewlenin tal-Istrateġija Ewropa 2020 għal tkabbir intelliġenti, sostenibbli u inklużiv[2]. L-iktar stimi reċenti tal-Kummissjoni, li jikkunsidraw il-miri nazzjonali għall-effiċjenza enerġetika għall-2020 li l-Istati Membri stabbilixxew fil-kuntest tal-Istrateġija Ewropa 2020, jissuġġerixxu li l-UE se tilħaq biss nofs il-mira ta' 20 % fl-2020[3]. Il-Kunsill Ewropew[4] u l-Parlament Ewropew[5] ħeġġew lill-Kummissjoni sabiex tadotta strateġija ambizzjuża ġdida dwar l-effiċjenza enerġetika għal azzjoni determinata sabiex jiġi sfruttat il-potenzjal konsiderevoli. Sabiex l-effiċjenza enerġetika terġa' tkun xprunata, fit-8 ta’ Marzu 2011, il-Kummissjoni ressqet Pjan għall-Effiċjenza Enerġetika (Energy Efficiency Plan (EEP)) ġdid li jistabbilixxi l-miżuri biex jinkiseb iktar iffrankar fil-provvista u fl-użu tal-enerġija. Din il-proposta leġiżlattiva tittrasforma ċerti aspetti tal-EEP f’miżuri vinkolanti. L-għan ewlieni tal-proposta huwa li jingħata kontribut sinifikanti sabiex tintlaħaq il-mira għall-effiċjenza enerġetika tal-UE għall-2020. Sabiex il-proposta tirnexxi, għandha tkun adottata u implimentata minnufih fl-Istati Membri. Il-proposta tħares ukoll lil hinn mill-mira tal-20 % u tipprova tistabbilixxi qafas komuni sabiex tkun promossa l-effiċjenza enerġetika fl-Unjoni wara l-2020. Il-proposta hija prijorità strateġika fil-Programm ta’ Ħidma tal-Kummissjoni għall-2011. 1.2. Il-kuntest ġenerali Fi sfond ta’ żieda fl-importazzjonijiet tal-UE tal-enerġija bi prezzijiet dejjem ogħla, l-aċċess għal riżorsi tal-enerġija tul perjodu ta’ żmien medju se jkollu rwol dejjem iktar importanti bil-potenzjal li jkun hemm riskju li t-tkabbir ekonomiku tal-UE jiġi kompromess serjament. Dan jispjega għaliex l-effiċjenza enerġetika hija waħda mill-aspetti ewlenin tal-inizjattiva ewlenija tal-Ewropa 2020 għal Ewropa li tuża r-riżorsi b’effiċjenza[6]. L-effiċjenza enerġetika hija l-iktar mod kosteffettiv u veloċi sabiex tiżdied is-sigurtà tal-provvista, u hija mod effettiv sabiex jitnaqqsu l-emissjonijiet tal-gassijiet serra li huma responsabbli għat-tibdil fil-klima. Kif ġie deskritt fil-Komunikazzjoni mill-Kummissjoni “Pjan direzzjonali għal ekonomija kompetittiva b’livell baxx ta’ emissjonijiet tal-karbonju fl-2050” [7], l-effiċjenza enerġetika tista’ tgħin sabiex l-UE tilħaq u saħansitra tegħleb il-mira għat-tnaqqis fl-emissjonijiet tal-gassijiet serra tagħha. Jekk l-ekonomija tal-UE ssir iktar effiċjenti fl-użu tal-enerġija, dan se jkollu wkoll impatti pożittivi f’termini ta’ tkabbir ekonomiku u ta’ ħolqien ta’ impiegi. L-iffrankar tal-enerġija jagħmel disponibbli riżorsi finanzjarji li jistgħu jerġgħu jiġu investiti x’imkien ieħor fl-ekonomija u jista’ jgħin sabiex jitnaqqsu l-baġits pubbliċi li jinsabu taħt pressjoni. Għall-individwi, l-effiċjenza enerġetika tfisser li l-kontijiet tal-enerġija tagħhom ikunu irħas. Il-faqar fl-enerġija jista’ jiġi indirizzat b’mod strateġiku billi jittieħdu miżuri għal titjib tal-effiċjenza enerġetika. Fl-aħħar nett, produzzjoni ikbar b’inqas enerġija għandha ttejjeb il-kompetittività tal-industriji tal-UE u tagħtihom vantaġġ fis-swieq globali għat-teknoloġiji tal-effiċjenza enerġetika. L-effiċjenza enerġetika u l-iffrankar tal-enerġija huma ta’ benefiċċju għall-ekonomija tal-UE kollha, għas-settur pubbliku, għan-negozji u għall-individwi privati. Għal dawn ir-raġunijiet, l-Istrateġija Ewropea għall-Enerġija għall-2020 identifikat l-effiċjenza enerġetika bħala waħda mill-prijoritajiet ewlenin tal-politika dwar l-enerġija tal-UE għas-snin li ġejjin. 1.3. Dispożizzjonijiet eżistenti L-ambitu taż-żewġ direttivi: id-Direttiva dwar il-Koġenerazzjoni (2004/8/KE, id-Direttiva dwar is-CHP) u d-Direttiva dwar is-Servizzi ta’ Enerġija (2006/32/KE, ESD) [8] – jikkoinċidi ma’ din il-Proposta. It-tnejn naqsu milli jisfruttaw b’mod sħiħ il-potenzjal tal-ffrankar tal-enerġija. Għalhekk, qed jiġi propost li meta d-Direttiva l-ġdida tidħol fis-seħħ, dawn iż-żewġ Direttivi jiġu rrevokati, ħlief għall-Artikolu 4(1) sa (4) u għall-Annessi I, III u IV għall-ESD. Dawn id-dispożizzjonijiet jikkonċernaw is-suċċess sal-2017 tal-mira indikattiva tal-iffrankar tal-enerġija ta' 9 % tal-konsum finali tal-enerġija ta' kull Stat Membru fil-5 snin qabel l-implimentazzjoni tal-ESD. Din il-mira, għalkemm differenti fl-ambitu u fil-livell ta' ambizzjoni, tikkontribwixxi għat-twettiq tal-mira tal-effiċjenza enerġetika ta' 20 % tal-UE sal-2020, u għandha għalhekk tibqa' applikabbli sal-2017. Dispożizzjonijiet oħrajn li jikkoinċidu mad-dispożizzjonijiet tad-Direttiva l-ġdida huma l-Artikolu 9(1) u (2) tad-Direttiva 2010/30/UE dwar it-tikkettar tal-enerġija[9], li se jiġu rrevokati meta d-Direttiva l-ġdida tidħol fis-seħħ. 1.4. Il-konsistenza ma’ politiki u ma’ għanijiet oħrajn tal-UE Din il-proposta hija ankrata fl-Istrateġija Ewropa 2020 għal tkabbir intelliġenti, sostenibbli u inklussiv[10], hekk kif il-mira tal-UE għal effiċjenza enerġetika ta’ 20 % hija waħda mill-ħames miri ewlenin taħt din l-Istrateġija. Hija waħda mill-proposti ppjanati għall-2011 sabiex titwettaq waħda mis-seba’ inizjattivi ewlenin tal-Istrateġija, l-inizjattiva ewlenija tal-Ewropa 2020 għal Ewropa li tuża r-riżorsi b’mod effiċjenti. Hija konsistenti mal-politika tal-UE dwar il-klima u komplementari għaliha. It-tnaqqis fil-konsum tal-enerġija li huwa l-għan ta’ din il-proposta għandu jgħin ukoll lill-Istati Membri sabiex jilħqu l-miri tagħhom dwar is-sehem tal-enerġija minn riżorsi rinnovabbli ffissati mid-Direttiva 2009/28/KE dwar il-promozzjoni tal-użu tal-enerġija minn sorsi rinnovabbli[11]. 2. Il-konsultazzjoni mal-partijiet interessati u l-valutazzjoni tal-impatt 2.1. Il-konsultazzjoni, il-ġbir tad-dejta u l-użu ta’ għarfien espert Il-proposta kienet żviluppata fuq il-bażi ta’ firxa wiesgħa ta’ kontributi mill-Istati Membri u mill-partijiet interessati pprovduti f’diversi okkażjonijiet, inkluża konsultazzjoni pubblika ġenerali onlajn[12]. Eżerċizzju ieħor ta’ konsultazzjoni mifruxa tnieda f’Jannar 2011 mill-gruppi ta’ ħidma tal-forum ta’ Bukarest dwar l-enerġija sostenibbli (li jinkludi lir-rappreżentanti tal-Istati Membri u lill-partijiet interessati) [13]. Twettqet analiżi komprensiva tal-impatt tal-għażliet proposti billi ntużaw ir-riżultati ta’ tliet mudelli u għadd ta’ studji. L-analiżi studjat l-impatt ekonomiku, soċjali u ambjentali tal-għażliet, b'kunsiderazzjoni għall-prinċipji ta’ sussidjarjetà u ta’ proporzjonalità. 2.2. Il-valutazzjoni tal-impatt Il-valutazzjoni tal-impatt (IA) tesplora għadd ta’ għażliet maqsuma fi tliet livelli: - L-għażliet ta’ politika tal-ewwel livell janalizzaw modi biex jittejjeb il-qafas tal-politika kurrenti. Din l-analiżi tiffoka primarjament fuq kwistjonijiet dwar jekk l-approċċ kurrenti tal-ESD għall-istabbiliment tal-miri għandux jiġi estiż sal-2020, dwar jekk għandhomx jiġu miżjuda l-miri nazzjonali għall-iffrankar tal-enerġija sabiex tintlaħaq il-mira tal-UE ta’ 20 %, u jekk iva, jekk dawn għandhomx ikunu vinkolanti jew sempliċement indikattivi. L-analiżi tikkonkludi li l-miri tal-ESD għandhom jinżammu għas-setturi ta’ użu finali sakemm jiskadu fl-2016, iżda biex tintlaħaq il-mira għall-effiċjenza enerġetika ta’ 20 %, dawn jeħtieġ li jkunu kkomplementati b’miri għall-iffrankar tal-enerġija iktar ambizzjużi taħt il-proċess tal-Ewropa 2020. L-analiżi tindika li dawn il-miri għalissa ma hemmx għalfejn ikunu vinkolanti u li miżuri vinkolanti jistgħu jiksbu l-istess riżultati jew riżultati aħjar. Dawn il-miżuri vinkolanti, flimkien mal-qafas ta’ politika kurrenti, għandhom ikunu biżżejjed sabiex tintlaħaq il-mira tal-UE ta’ 20 % fl-2020. Madankollu, jeħtieġ li l-progress ikun segwit u li tittieħed azzjoni korrettiva xierqa kmieni biżżejjed sabiex ikun żgurat li fl-2020 tintlaħaq il-mira ta’ 20 % jekk il-progress, minkejja kollox, ma jkunx adegwat. - L-għażliet ta’ politika tat-tieni livell jesploraw miżuri differenti sabiex ikun indirizzat il-potenzjal ekonomiku rimanenti fuq in-naħa tad-domanda u fuq in-naħa tal-provvista. L-IA tħares lejn l-iskemi ta' obbligu għall-iffrankar tal-enerġija bħala għażla possibbli sabiex ikun hemm iffrankar tal-enerġija fis-setturi ta’ użu aħħari. Hija tikkonkludi li l-obbligi tal-iffrankar tal-enerġija għandhom l-għan li jiksbu ffrankar sinifikanti iżda li d-dispożizzjonijiet eżistenti fl-ESD (fejn tali obbligi huma biss waħda mill-għażliet ipprovduti lill-Istati Membri sabiex ikun żgurat li l-utilitajiet tal-enerġija jiksbu ffrankar fis-setturi ta’ użu aħħari) għandhom jissaħħu. Il-kwistjonijiet li tqajmu huma l-livell tal-iffrankar tal-enerġija meħtieġ mill-utilitajiet tal-enerġija u jekk id-disinn ta’ skemi ta’ obbligi ta’ din ix-xorta għandux jitħalla kompletament f’idejn l-Istati Membri jew jekk għandux ikun hemm xi armonizzazzjoni tal-karatteristiċi ewlenin tad-disinn. L-IA tissuġġerixxi li jiġu introdotti skemi nazzjonali ta’ obbligi ta’ effiċjenza enerġetika fl-Istati Membri kollha bil-għan li jkun hemm tnaqqis annwali fl-enerġija finali ta’ 1.5 %. Filwaqt li ċerti karatteristiċi ewlenin jeħtieġ li jiġu armonizzati fuq il-livell tal-UE (is-setturi fil-mira, il-livell ta’ ambizzjoni u l-metodi tal-għadd), l-Istati Membri għandu jkollhom il-possibbiltà li jaġġustaw l-iskema skont iċ-ċirkustanzi nazzjonali tagħhom jew li jżommu l-iskemi kurrenti tagħhom, fil-parti l-kbira. Kienet ikkunsidrata wkoll l-għażla li tiġi introdotta sistema Ewropea ta’ ċertifikati bojod li jistgħu jiġu nnegozjati imma din ġiet rifjutata għall-istess raġunijiet tal-għażla li l-karatteristiċi kollha tal-iskema jiġu kompletament armonizzati. Sett ieħor ta’ għażliet ta’ politika jeżamina l-miżuri li jinvolvu lis-settur pubbliku. L-analiżi tikkonkludi li żewġ miżuri jistgħu jkunu ta’ benefiċċju. L-ewwel nett, 3 % tal-bini li huwa proprjetà ta’ korpi pubbliċi għandu jiġi rrinovat kull sena għal livelli kostottimali, id-doppju tar-rata kurrenti ta’ rinnovazzjoni. It-tieni nett, il-korpi pubbliċi għandhom jintalbu jixtru prodotti u bini bi prestazzjoni għolja tal-enerġija bbażati fuq it-tikketti u ċ-ċertifikati tal-enerġija disponibbli. Għażliet oħrajn b’impatt pożittiv konsiderevoli meta ppargunati mal-ispejjeż tagħhom huma dawk li għandhom l-għan li jippromwovu s-suq tas-servizzi ta’ enerġija, jipprovdu informazzjoni mtejba u iktar frekwenti lill-familji u lill-kumpaniji dwar il-konsum effettiv tal-enerġija tagħhom permezz ta’ kontijiet u ta’ miters intelliġenti, u awditi mandatorji tal-enerġija għal kumpaniji kbar. L-IA turi li dawn il-miżuri kollha huma siewja sabiex jitnaqqas id-distakk ta’ informazzjoni li huwa wieħed mill-ostakli għall-effiċjenza u jista’ jwassal għal iffrankar kbir ta’ enerġija. Għażliet oħrajn sabiex tkun promossa l-effiċjenza enerġetika permezz ta’ miżuri volontarji ġew ivvalutati bħala li mhumiex biżżejjed sabiex jiġi sfruttat il-potenzjal kollu disponibbli għall-iffrankar. L-IA tanalizza wkoll liema miżuri jistgħu jgħinu sabiex jiġi sfruttat il-potenzjal tal-effiċjenza enerġetika fit-trasformazzjoni u d-distribuzzjoni tal-enerġija. Hija tirrifjuta l-għażliet li jinvolvu kontinwazzjoni tad-dispożizzjonijiet tad-Direttiva dwar is-CHP kurrenti, peress li ma jippromwovux l-effiċjenza enerġetika fis-settur kollu tal-provvista tal-enerġija, imma biss b’relazzjoni għall-koġenerazzjoni u mingħajr ma jiżguraw użu effettiv tas-CHP (l-Istati Membri huma mitluba biss jiġbru informazzjoni u jirrapportaw lill-Kummissjoni). L-analiżi tissuġġerixxi li jekk jiġu stabbiliti rekwiżiti minimi tal-prestazzjoni għall-ġenerazzjoni tal-enerġija (inkluż dwar rekwiżiti mandatorji ta’ CHP u ta’ tisħin/tkessiħ distrettwali għall-installazzjonijiet ġodda ta’ ġenerazzjoni tal-elettriku u konnessjoni obbligatorja mal-grilja tal-elettriku ta' koġenerazzjoni b’effiċjenza għolja u aċċess prijoritarju għaliha), dawn għandhom itejbu b’mod sinifikanti l-effiċjenza enerġetika fil-ġenerazzjoni. L-istabbiliment ta’ obbligi ta’ effiċjenza enerġetika għall-awtoritajiet regolatorji tal-enerġija għandu jkun siewi wkoll sabiex tittejjeb l-effiċjenza fit-trażmissjoni u d-distribuzzjoni tal-enerġija. L-IA teżamina l-għażliet għar-rapportaġġ u għall-monitoraġġ nazzjonali tal-implimentazzjoni. Sabiex ikun limitat il-piż amminisrattiv filwaqt li jkun żgurat monitoraġġ xieraq tal-progress, hija tissuġġerixxi forma ħafifa ta’ rapportaġġ annwali bbażat fuq għażla ta’ indikaturi tal-effiċjenza enerġetika u tal-iffrankar tal-enerġija, li jistgħu jiġu inklużi fil-Programmi Nazzjonali ta’ Riforma. Dan għandu jkun issupplimentat b’informazzjoni iktar dettaljata dwar il-miżuri u l-programmi ta’ effiċjenza enerġetika li tkun mitluba biss mingħand l-Istati Membri kull tliet snin. - L-għażliet ta’ politika tat-tielet livell jivvalutaw il-forma legali tal-miżuri magħżula tal-ewwel u tat-tieni livelli. L-IA tikkonkludi li, sabiex jintlaħaq il-livell ta’ ambizzjoni tal-mira tal-UE għal effiċjenza enerġetika ta’ 20 %, il-politiki tal-UE jeħtieġ li jaħsdu l-potenzjal tal-iffrankar tal-enerġija f’kull settur, inkluż f’dawk is-setturi esklużi mill-ambitu tal-ESD. Din hija r-raġuni għaliex qed jiġi propost li tiġi adottata proposta leġiżlattiva ġdida li tkopri l-ambitu taż-żewġ Direttivi u li tiġi estiża għas-setturi kollha b’potenzjal ta’ ffrankar tal-enerġija. L-amalgamazzjoni taż-żewġ Direttivi f’test leġiżlattiv wieħed kien ikkunsidrat bħala l-aħjar għażla sabiex il-qafas legali eżistenti jkun issimplifikat u jipprovdi koerenza aħjar. Il-forma legali tal-analiżi ma kinitx daqstant konklużiva. Madankollu, hekk kif id-dispożizzjonijiet speċifiċi tal-proposta leġiżlattiva ġew elaborati iktar fid-dettall, deher ċar li l-kontenut u l-ħtieġa li jkunu adottati iktar miżuri ta' implimentazzjoni fuq livell nazzjonali, id-Direttiva hija l-iktar forma legali xierqa. L-eżerċizzju ta’ mmudellar sabiex ikun evalwat l-impatt kumplessiv tal-fakultajiet politiċi magħżula juri li għall-UE27, l-effett nett tal-miżuri proposti jilħaq l-għan ta’ ffrankar ta’ enerġija primarja ta’ 20 %. L-IA turi wkoll li l-ispiża addizzjonali sabiex tintlaħaq il-mira kumplessiva ta’ 20 % permezz tas-sett ta’ miżuri magħżula hija modesta meta pparagunata mal-benefiċċji. L-impatti ekonomiċi, soċjali u ambjentali kumplessivi ta’ dawn il-miżuri se jagħtu kontribut pożittiv b’saħħtu għall-politiki tal-UE u se jsostnu l-Istrateġija Ewropa 2020. L-effiċjenza enerġetika hija waħda mill-muturi ewlenin biex jintlaħqu l-objettivi tal-Pjan Direzzjonali għal Ekonomija b'Livelli Baxxi ta' Karbonju tal-2050 Il-prezz tal-allowances tal-ETS huwa inċentiv importanti biex jitnaqqsu l-emissjonijiet tal-gass b'effett serra. Filwaqt li l-eżerċizzji tal-mudellar mwettqa bi tħejjija għal din il-proposta wrew li l-miżuri tagħha ċertament se jwasslu għal tnaqqis addizzjonali tal-emissjonijiet tal-gass b'effett serra, huma ma kinux konklussivi fir-rigward tal-impatti possibbli fuq il-prezz tal-allowances tal-ETS. Fl-implimentazzjoni tal-mira ta' 20% effiċjenza fl-enerġija, il-Kummissjoni ser ikollha timmonitorja l-impatt tal-miżuri l-ġodda fuq id-Direttiva 2003/87/KE li tistabbilixxi skema għall-iskambju ta’ kwoti ta’ emissjonijiet, id-direttiva (ETS), sabiex iżżomm l-inċentivi fis-sistema tal-iskambju tal-kwoti tal-emissjonijiet li jippremjaw l-investimenti b'livelli ta' karbonju baxxi u tipprepara lis-setturi tal-ETS għall-innovazzjonijiet meħtieġa fil-futur. F'dan ir-rigward, jeħtieġ li jitqiesu miżuri xierqa, fosthom il-kalibrazzjoni mill-ġdid tas-sistema tal-iskambji tal-kwoti tal-emissjonijiet billi jitwarrab għadd korrispondenti ta' allokazzjonijiet mill-parti rkantata matul il-perjodu 2013 sal-2020, jekk tittieħed deċiżjoni politika korrispondenti 3. L-elementi legali tal-proposta 3.1. Sommarju tal-azzjoni proposta Id-Direttiva proposta tistabbilixxi qafas komuni sabiex tkun promossa l-effiċjenza enerġetika fl-Unjoni ħalli jkun żgurat li sal-2020 tintlaħaq il-mira tal-iffrankar tal-enerġija primarja ta’ 20 % u sabiex titwitta t-triq għal iktar effiċjenza enerġetika wara. Hija tistabbilixxi regoli mfassla sabiex ineħħu l-ostakli u jegħlbu wħud min-nuqqasijiet tas-suq li jimpedixxu l-effiċjenza fil-provvista u fl-użu tal-enerġija. Għas-setturi ta’ użu finali, id-Direttiva proposta tiffoka fuq miżuri li jistabbilixxu rekwiżiti għas-settur pubbliku, kemm fir-rigward tar-rinnovazzjoni tal-bini li jkunu proprjetà tiegħu kif ukoll għall-applikazzjoni ta’ standards għoljin tal-effiċjenza enerġetika għax-xiri ta’ bini, prodotti u servizzi. Il-proposta tirrikjedi li l-Istati Membri jistabbilixxu skemi nazzjonali ta’ obbligi ta’ effiċjenza enerġetika. Hija tirrikjedi awditi regolari obbligatorji tal-enerġija li jitwettqu għall-kumpaniji l-kbar u tistabbilixxi sensiela ta' rekwiżiti għall-kumpaniji tal-enerġija fir-rigward tal-kejl bil-miters u l-kontijiet. Għas-settur tal-forniment tal-enerġija, il-proposta tirrikjedi li l-Istati Membri jadottaw pjanijiet nazzjonali għat-tisħin/tkessiħ biex jiżviluppaw il-potenzjal tal-ġenerazzjoni b'effiċjenza għolja u tisħin/tkessiħ sistrettwali effiċjenti u biex jiżguraw li r-regoli dwar l-ippjanar tal-ispazju huma konformi ma' dawk ippjanati. L-Istati Membri jridu jadottaw kriterji ta’ awtorizzazzjoni li jiżguraw li l-installazzjonijiet ikunu jinsabu f’siti qrib il-punti ta’ domanda għas-sħana u li l-installazzjonijiet il-ġodda kollha tal-ġenerazzjoni tal-elettriku u l-installazzjonijiet eżistenti li jiġu sostanzjalment rinnovati, ikunu mgħammra b’unitajiet tas-CHP b’effiċjenza għolja. Madankollu, l-Istati Membri għandhom ikunu jistgħu jistabbilixxu kundizzjonijiet għal eżenzjoni minn dan l-obbligu meta jintlaħqu ċertu kundizzjonijiet. Il-proposta tirrikjedi wkoll li l-Istati Membri jistabbilixxu inventarju tad-dejta tal-effiċjenza enerġetika għal installazzjonijiet tal-kombustjoni tal-fjuwils jew għar-raffineriji taż-żejt minerali u l-gass u tistabbilixxi rekwiżiti għal aċċess prijoritarju/garantit għall-grilja, għal rilaxx bi prijorità tal-elettriku mill-koġenerazzjoni b'effiċjenza għolja u l-konnessjoni ta' impjnati industrijali ġodda li jipproduċu sħana mormija għan-netwerks distrettwali jew ta' tkessiħ. Miżuri oħrajn proposti jinkludu rekwiżiti ta’ effiċjenza għall-awtoritajiet regolatorji nazzjonali tal-enerġija, informazzjoni u azzjonijiet ta' sensibilizzazzjoni, rekwiżiti dwar id-disponibbiltà ta’ skemi ta’ ċertifikazzjoni, azzjoni sabiex ikun promoss l-iżvilupp tas-servizzi tal-enerġija u obbligu fuq l-Istati Membri sabiex ineħħu l-ostakli għall-effiċjenza enerġetika, b’mod partikolari l-qsim tal-inċentivi bejn is-sid u l-kerrej ta’ bini jew fost is-sidien tal-bini. Fl-aħħar nett, il-proposta tipprovdi biex ikunu stabbiliti miri nazzjonali għall-effiċjenza enerġetika għall-2020 u titlob li fl-2014 il-Kummissjoni tivvaluta jekk l-Unjoni tistax tilħaq il-mira tagħha għal iffrankar tal-enerġija primarja ta’ 20 % sal-2020. Il-Kummissjoni għandha tressaq il-valutazzjoni tagħha quddiem il-Parlament Ewropea u l-Kunsill, flimkien ma’ proposta leġiżlattiva li tistabbilixxi miri nazzjonali obbligatorji, jekk dan ikun meħtieġ. 3.2. Il-bażi legali Il-proposta hija bbażata fuq l-Artikolu 194(2) tat-Trattat dwar il-Funzjonament tal-Unjoni Ewropea. Skont l-Artikolu 194(1), “[f]il-kuntest ta’ l-istabbiliment u l-funzjonament tas-suq intern u b’ kont meħud tal-ħtieġa ta’ preservazzjoni u titjib ta’ l-ambjent, il-politika ta’ l-Unjoni fil-qasam ta’ l-enerġija għandha timmira li, fi spirtu ta’ solidarjetà bejn l-Istati Membri […] ċ) tippromwovi l-effiċjenza fl-enerġija u l-iffrankar fl-użu ta’ l-enerġija kif ukoll l-iżvilupp ta’ forom ta’ enerġija ġodda u rinnovabbli”. L-għan tal-proposta huwa eżattament dak li jkun stabbilit qafas komuni sabiex tkun promossa l-effiċjenza fl-enerġija fl-Unjoni. 3.3. Il-prinċipju tas-sussidjarjetà Il-prinċipju tas-sussidjarjetà japplika għal din il-proposta sa fejn il-politika dwar l-enerġija ma taqax taħt il-kompetenza esklużiva tal-Unjoni. L-UE stabbilixxiet għaliha nnfisha l-mira li fl-2020 tiffranka 20 % tal-enerġija primarja u għamlitha waħda mill-ħames miri ewlenin tal-Istrateġija Ewropa 2020. Il-qafas kurrenti tal-effiċjenza enerġetika, b’mod partikolari d-Direttivi ESD u CHP, ma rnexxilux jisfrutta l-potenzjal eżistenti tal-iffrankar tal-enerġija. Il-miżuri li ġew attwalment adottati fuq il-livell tal-Istati Membri lanqas ma huma biżżejjed sabiex ikunu megħluba l-ostakli li baqa' għas-swieq u dawk regolatorji. L-isfidi f’termini ta’ enerġija indirizzati minn din il-proposta (is-sigurtà tal-provvista tal-enerġija, is-sostenibbiltà u t-tibdil fil-klima, kif ukoll il-kompetittività tal-UE) huma kwistjonijiet li jqanqlu tħassib li huwa kondiviż mill-UE kollha. Hija meħtieġa reazzjoni kollettiva fuq il-livell tal-UE sabiex ikun żgurat li l-azzjoni tkun ikkoordinata u l-għanijiet komuni jintlaħqu b’mod iktar effettiv. Il-miżuri proposti mid-Direttiva l-ġdida se jikkontribwixxu biex jiġi żgurat li l-Istati Membri kollha jagħtu kontribut xieraq għall-isforzi meħtieġa ħalli tintlaħaq il-mira ta’ 20 % u biex ikun hemm kundizzjonijiet ekwi għall-atturi kollha tas-suq, b’mod partikolari billi jkunu stabbiliti rekwiżiti minimi tal-prestazzjoni tal-enerġija (pereżempju, dwar l-aċċess għas-swieq pubbliċi, l-obbligi tal-awditi tal-enerġija fuq il-kumpaniji, l-obbligi tal-iffrankar tal-enerġija mill-utilitajiet tal-enerġija u l-aċċess għall-grilja għall-produtturi tal-koġenerazzjoni). Il-proposta tagħti lill-investituri ċertezza fir-rigward tal-kisba tal-mira tal-UE u appoġġ għal miżuri li jtejbu l-effiċjenza enerġetika bħall-koġenerazzjoni u t-tisħin u t-tkessiħ distrettwali b’effiċjenza għolja. 3.4. Il-prinċipju tal- proporzjonalità u l-għażla tal-istrument legali Il-proposta ma tmurx lil hinn minn dak li huwa meħtieġ sabiex tintlaħaq il-mira għall-effiċjenza enerġetika. Hija tistabbilixxi rekwiżiti stretti ta’ effiċjenza enerġetika f’għadd ta’ oqsma, imma l-Istati Membri jżommu grad għoli ta’ diskrezzjoni sabiex jiffavorixxu l-miżuri għal titjib tal-effiċjenza enerġetika bil-mod li l-iktar li jkun adattat għaċ-ċirkustanzi nazzjonali tagħhom. L-istrument magħżul huwa Direttiva li l-Istati Membri għandhom jittrasponuha fil-liġi nazzjonali. Direttiva tiddefinixxi r-riżultat finali li għandu jintlaħaq kif ukoll ir-rekwiżiti ġenerali, filwaqt li tħalli biżżejjed flessibbiltà lill-Istati Membri sabiex jadattaw l-implimentazzjoni għall-ispeċifiċitajiet nazzjonali tagħhom. F’dan il-każ partikolari, Direttiva hija biżżejjed sabiex jintlaħqu l-għanijiet tal-proposta. Il-livell ta’ restrizzjoni b’hekk huwa proporzjonat għall-għan. 4. L-implikazzjoni baġitarja Kif speċifikat fir-rapport finanzjarju li jakkumpanja din id-Direttiva, id-Direttiva se tkun implimentatata bl-użu tal-baġit eżistenti u mhux se jkollha impatt fuq il-qafas finanzjarju multiannwali. 5. Informazzjoni addizzjonali 5.1. Is-simplifikazzjoni tal-“acquis” Il-proposta tikkontribwixxi għas-simplifikazzjoni tal-“acquis”, għalkemm mhijiex inkluża fil-lista tal-miżuri tal-pjan ta’ ħidma tas-simplifikazzjoni. Minħabba l-adozzjoni ta’ din il-proposta, id-Direttivi dwar l-ESD u s-CHP se jiġu sostitwiti b’Direttiva unika, li tagħti approċċ iktar integrat għall-effiċjenza enerġetika u għall-iffrankar tal-enerġija. Mill-ħtieġa li tiġi trasposta Direttiva waħda minflok tnejn, għandha tirriżulta wkoll xi simplifikazzjoni amministrattiva. Bħalissa, hemm stabbiliti obbligi ta’ rapportaġġ fiż-żewġ Direttivi. Dawn se jiġu sostitwiti b’sett wieħed ta’ rapporti annwali (fid-dettall kull tliet snin), imsejsa fuq il-proċess ta’ rapportaġġ taħt l-istrateġija Ewropa 2020. Barra minn hekk, din il-proposta tissimplifika r-rekwżiti tal-kejl tal-iffrankar tal-enerġija inklużi fl-ESD eżistenti. F’dan is-sens, dan għandu jgħin sabiex jinkiseb tnaqqis sinifikanti fil-piż amministrattiv li bħalissa qed jiffaċċjaw l-Istati Membri. 5.2. Ir-revoka tal-leġiżlazzjoni eżistenti L-adozzjoni tal-proposta se twassal biex il-leġiżlazzjoni eżistenti tiġi rrevokata. Dan jikkonċerna lill-Artikolu 9(1) u (2) tad-Direttiva 2010/30/UE; lid-Direttiva 2004/8/KE u lid-Direttiva 2006/32/KE. L-Artikolu 4(1) sa (4) u l-Annessi I, III u IV għad-Direttiva 2006/32/KE għandhom jiġu rrevokati b’seħħ mill-1 ta’ Jannar 2017. 5.3. Klawżola ta’ eżami/reviżjoni/estinzjoni Il-proposta tinkludi diversi klawżoli ta’ eżami. 5.4. Riformulazzjoni Il-proposta ma tinvolvix riformulazzjoni. 5.5. Tabella ta’ korrelazzjoni L-Istati Membri huma mitluba jikkomunikaw lill-Kummissjoni t-test tad-dispożizzjonijiet nazzjonali li jittrasponu d-Direttiva kif ukoll tabella ta’ korrelazzjoni bejn dawk id-dispożizzjonijiet u d-Direttiva. 5.6. Iż-Żona Ekonomika Ewropea (ŻEE) Il-Proposta tikkonċerna kwistjoni taż-ŻEE ui għalhekk għandha tkun applikabbli għaliha. 2011/0172 (COD) Proposta għal DIRETTIVA UE TAL-PARLAMENT EWROPEW U TAL-KUNSILL dwar l-effiċjenza enerġetika u li tirrevoka d-Direttivi 2004/8/KE u 2006/32/KE IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 194(2) tiegħu, Wara li kkunsidra l-proposta mill-Kummissjoni Ewropea[14], Wara t-trażmissjoni tal-abbozz tal-att leġiżlattiv lill-parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[15], Wara li kkunsidraw l-opinjoni tal-Kumitat tar-Reġjuni[16], Filwaqt li jaġixxu skont il-proċedura leġiżlattiva ordinarja, Billi: (1) L-Unjoni qed tiffaċċja sfidi bla preċedent li jirriżultaw minn żieda fid-dipendenza fuq importazzjonijiet ta’ enerġija u riżorsi skarsi tal-enerġija, kif ukoll il-ħtieġa li jiġi limitat it-tibdil fil-klima u li tingħeleb il-kriżi ekonomika. L-effiċjenza enerġetika hija mezz siewi sabiex ikunu indirizzati dawn l-isfidi. Hija ttejjeb is-sigurtà tal-provvista tal-Unjoni billi tnaqqas kemm il-konsum tal-enerġija primarja kif ukoll l-importazzjonijiet tal-enerġija. Hija tgħin sabiex jitnaqqsu l-emissjonijiet tal-gassijiet serra b’mod li huwa kosteffettiv u b’hekk jittaffa t-tibdil fil-klima. Il-bidla lejn ekonomija iktar effiċjenti fl-enerġija għandha wkoll taċċellera l-firxa ta’ soluzzjonijiet teknoloġiċi innovattivi u ttejjeb il-kompetittività tal-industrija fl-Unjoni, fejn jiġi xprunat it-tkabbir ekonomiku u jinħolqu impjiegi ta’ kwalità għolja f’diversi setturi relatati mal-effiċjenza enerġetika. (2) Il-Konklużjonijiet tal-Presidenza tal-Kunsill Ewropew tat-8 u tad-9 ta’ Marzu 2007 enfasizzaw il-ħtieġa li tiżdied l-effiċjenza enerġetika fl-Unjoni ħalli jintlaħaq l-għan li sal-2020 jiġi ffrankat 20 % mill-konsum tal-enerġija primarja tal-Unjoni meta pparagunat mal-projezzjonijiet. Dan jammonta għal tnaqqis fil-konsum tal-enerġija primarja tal-Unjoni ta’ 368 Mtoe fl-2020[17]. (3) Il-Konklużjonijiet tal-Presidenza tal-Kunsill Ewropew tas-17 ta’ Ġunju 2010 ikkonfermaw il-mira għall-effiċjenza enerġetika bħala waħda mill-miri ewlenin tal-istrateġija l-ġdida tal-Unjoni għal impjiegi u tkabbir intelliġenti, sostenibbli u inklussiv (l-Istrateġija Ewropa 2020). Skont dan il-proċess u sabiex ikun implimentat dan l-għan fuq il-livell nazzjonali, l-Istati Membri huma mitluba jiffissaw miri nazzjonali bi djalogu mill-qrib mal-Kummissjoni u jindikaw, fil-Programmi Nazzjonali ta’ Riforma tagħhom, kif biħsiebhom jilħquhom. (4) Il-Komunikazzjoni mill-Kummissjoni dwar Enerġija 2020[18] tqiegħed lill-effiċjenza enerġetika fiċ-ċentru tal-istrateġija għall-enerġija tal-UE għall-2020 u tiddeskrivi fil-qosor il-ħtieġa għal strateġija ġdida għall-effiċjenza enerġetika li se tagħti l-possibbiltà lill-Istati Membri kollha li jiddiżakkoppjaw l-użu tal-enerġija mit-tkabbir ekonomiku. (5) Fir-Riżoluzzjoni tiegħu tal-15 ta’ Diċembru 2010 dwar ir-Reviżjoni tal-Pjan ta’ Azzjoni għall-Effiċjenza fl-Użu tal-Enerġija[19], il-Parlament Ewropew stieden lill-Kummissjoni sabiex fil-Pjan ta’ Azzjoni għall-Effiċjenza Enerġetika rivedut tagħha tinkludi miżuri ħalli jingħalaq id-distakk sabiex jintlaħaq l-għan kumplessiv tal-effiċjenza enerġetika tal-UE fl-2020. (6) Waħda mill-inizjattivi ewlenin tal-Istrateġija Ewropa 2020 hija l-inizjattiva ewlenija ta’ Ewropa li tuża r-riżorsi b’effiċjenza li ġiet adottata mill-Kummissjoni fis-26 ta’ Jannar 2011[20]. Din tidentifika l-effiċjenza enerġetika bħala element ewlieni sabiex tkun żgurata s-sostenibbiltà tal-użu tar-riżorsi tal-enerġija. (7) Il-Konklużjonijiet tal-Presidenza tal-Kunsill Ewropew tal-4 ta’ Frar 2011 irrikonoxxew li l-mira għall-effiċjenza enerġetika tal-UE mhijiex fit-triq it-tajba u li hija meħtieġa azzjoni ddeterminata sabiex jiġi sfruttat il-potenzjal konsiderevoli għal iktar iffrankar tal-enerġija fil-bini, fit-trasport, fil-prodotti u fil-proċessi. (8) Fit-8 ta’ Marzu 2011, il-Kummissjoni adottat il-Pjan Ewropew għall-Effiċjenza Enerġetika 2011[21]. Dan ikkonferma li l-Unjoni mhijiex fit-triq it-tajba sabiex tilħaq il-mira tagħha għall-effiċjenza enerġetika. Biex issib rimedju għal dan, hija ċċarat għadd ta’ politiki u ta’ miżuri dwar l-effiċjenza enerġetika li jkopru l-katina sħiħa tal-enerġija, inklużi l-ġenerazzjoni, it-trażmissjoni u d-distribuzzjoni tal-enerġija; ir-rwol ewlieni tas-settur pubbliku fl-effiċjenza enerġetika; il-bini u l-appliances; l-industrija; u l-ħtieġa sabiex il-klijenti finali jingħataw is-setgħa ħalli jiġġestixxu l-konsum tal-enerġija tagħhom. L-effiċjenza enerġetika fis-settur tat-trasport kienet ikkunsidrata b’mod parallel fil-White Paper dwar it-Trasport li kienet adottata fit-28 ta’ Marzu 2011[22]. B’mod partikolari, l-Inizjattiva 26 tal-White Paper titlob li jiġu stabbiliti standards xierqa għall-emissjonijiet tas-CO2 tal-vetturi fil-mezzi kollha ta’ trasport, u fejn dan ikun meħtieġ, għandhom jiġu ssupplimentati b’rekwiżiti dwar l-effiċjenza enerġetika biex jiġu indirizzati t-tipi kollha ta’ sistemi ta’ propulsjoni. (9) Fit-8 ta’ Marzu 2011, il-Kummissjoni adottat ukoll Pjan direzzjonali għal ekonomija kompetittiva b’livell baxx ta’ emissjonijiet tal-karbonju fl-2050[23], fejn identifikat il-ħtieġa minn din il-perspettiva għal fokus ikbar fuq l-effiċjenza enerġetika. (10) F’dan il-kuntest, jeħtieġ li l-qafas legali tal-Unjoni għall-effiċjenza enerġetika jiġi aġġornat b’Direttiva li jkollha l-għan kumplessiv tal-mira għall-effiċjenza enerġetika li jiġi ffrankat 20 % mill-konsum tal-enerġija primarja tal-Unjoni sal-2020, u li jsir iktar titjib fl-effiċjenza enerġetika wara l-2020. Għal dan il-għan, hija għandha tistabbilixxi qafas komuni sabiex tkun promossa l-effiċjenza enerġetika fi ħdan l-Unjoni u għandha tistabbilixxi azzjonijiet speċifiċi ħalli jiġu implimentati wħud mill-proposti inklużi fil-Pjan għall-Effiċjenza Enerġetika 2011 u jintlaħqu l-potenzjali sinifikanti mhux imwettqa ta’ ffrankar tal-enerġija li tidentifika. (11) Id-Deċiżjoni dwar il-Kondiviżjoni tal-Isforzi (Nru 406/2009/KE) [24] tirrikjedi li sal-2012, il-Kummissjoni tivvaluta u tirrapporta dwar il-progress tal-Komunità u tal-Istati Membri tagħha sabiex sal-2020 jintlaħaq l-għan li jitnaqqas il-konsum tal-enerġija b’20 % meta pparagunat mal-projezzjonijiet. Hija tiddikjara wkoll li, sabiex l-Istati Membri jiġu mgħejjuna jissodisfaw l-impenji ta’ tnaqqis tal-emissjonijiet tal-gassijiet serra tal-Komunità, sal-31 ta’ Diċembru 2012, il-Kummissjoni għandha tipproponi miżuri msaħħa jew ġodda sabiex jiġi aċċellerat it-titjib fl-effiċjenza enerġetika. Din id-Direttiva hija reazzjoni għal dan ir-rekwiżit. Hija tagħti wkoll kontribut sabiex jintlaħqu l-miri stabbiliti fil-Pjan direzzjonali għal ekonomija kompetittiva b’livell baxx ta’ emissjonijiet tal-karbonju fl-2050, b’mod partikolari billi jitnaqqsu l-emissjonijiet tal-gassijiet serra mis-settur tal-enerġija, u sabiex tinkiseb produzzjoni tal-elettriku b’żero emissjonijiet sal-2050. (12) Għandu jittieħed approċċ integrat sabiex jiġi sfruttat il-potenzjal kollu eżistenti tal-iffrankar tal-enerġija, li jinkludi l-iffrankar fis-setturi tal-provvista tal-enerġija u tal-użu aħħari. Fl-istess ħin, għandhom jissaħħu d-dispożizzjonijiet tad-Direttiva 2004/8/KE fuq il-promozzjoni ta’ kogenerazzjoni bbażata fuq id-domanda għal sħana utli fis-suq intern tal-enerġija[25] u tad-Direttiva 2006/32/KE dwar effiċjenza fl-użu finali tal-enerġija u dwar servizzi ta’ enerġija[26]. (13) Ikun aħjar jekk il-mira għall-effiċjenza enerġetika ta’ 20 % tintlaħaq bħala riżultat ta’ implimentazzjoni kumulattiva ta’ miżuri nazzjonali u Ewropej speċifiċi li jippromwovu l-effiċjenza enerġetika f’oqsma differenti. Jekk, madankollu, dak l-approċċ ma jirnexxix, ikun hemm il-ħtieġa li jissaħħaħ il-qafas tal-politika billi tiġi miżjuda sistema ta’ miri vinkolanti. Fl-ewwel fażi, għalhekk, l-Istati Membri għandhom ikunu mitluba jiffissaw miri, skemi u programmi nazzjonali għall-effiċjenza enerġetika. Għandhom ikunu huma li jiddeċiedu jekk dawn il-miri għandhomx ikunu vinkolanti jew indikattivi fit-territorju tagħhom. Fit-tieni fażi, dawn il-miri u l-isforzi individwali ta’ kull Stat Membru għandhom jiġu evalwati mill-Kummissjoni, flimkien ma’ dejta dwar il-progress li jkun sar, sabiex tkun ivvalutati l-probabbiltà li tintlaħaq il-mira kumplessiva tal-Unjoni u l-limitu li għalih l-isforzi individwali huma biżżejjed sabiex tintlaħaq il-mira komuni. Il-Kummissjoni għalhekk għandha timmonitorja mill-qrib l-implimentazzjoni tal-programmi nazzjonali tal-effiċjenza enerġetika permezz tal-qafas leġiżlattiv rivedut tagħha u fi ħdan il-proċess tal-Ewropa 2020. Jekk din il-valutazzjoni turi li ma tantx huwa probabbli li l-mira kumplessiva tal-Unjoni tintlaħaq, il-Kummissjoni għandha tipproponi miri nazzjonali obbligatorji għall-2020b'kunsiderazzjoni għall-punti ta’ tluq individwali tal-Istati Membri, il-prestazzjoni ekonomika tagħhom u l-azzjoni bikrija meħuda. (14) Il-volum totali tal-infiq pubbliku huwa ekwivalenti għal 19 % tal-prodott domestiku gross tal-Unjoni. Għal din ir-raġuni, is-settur pubbliku jikkostitwixxi xprun importanti sabiex jingħata stimolu lit-trasformazzjoni tas-swieq lejn prodotti, bini u servizzi iktar effiċjenti kif ukoll biex jingħata bidu għal bidliet fl-imġiba fil-konsum tal-enerġija miċ-ċittadini u mill-impriżi. Barra minn hekk, it-tnaqqis fil-konsum tal-enerġija permezz ta’ miżuri għal titjib tal-effiċjenza enerġetika, jistgħu jagħmlu disponibbli riżorsi pubbliċi għal finijiet oħrajn. Korpi pubbliċi fil-livell nazzjonali, reġjonali u lokali għandhom jaqdu rwol eżemplari fir-rigward tal-effiċjenza enerġetika. (15) Ir-rata ta’ rinnovazzjoni tal-bini jeħtieġ li tiġi miżjuda, peress li l-istokk tal-bini eżistenti jirrappreżenta l-ikbar settur potenzjal waħdieni għall-iffrankar tal-enerġija. Barra minn hekk, il-bini huwa kruċjali sabiex jintlaħaq l-għan tal-UE li jitnaqqsu l-emissjonijiet tal-gassijiet serra bi 80-95 % sal-2050 meta pparagunati mal-1990. Il-bini li jkun il-proprjetà ta’ korpi pubbliċi jammonta għal sehem konsiderevoli mill-istokk tal-bini u għandu viżibbiltà kbira fil-ħajja pubblika. Għalhekk huwa xieraq li tiġi ffissata rata annwali ta’ rinnovazzjoni tal-bini kollu li jkun il-proprjetà ta’ korpi pubbliċi billi tiġi aġġornata l-prestazzjoni tal-enerġija tiegħu. Din ir-rata ta’ rinnovazzjoni għandha tkun mingħajr preġudizzju għall-obbligi fir-rigward tal-bini b’użu ta’ kważi żero enerġija ffissati fid-Direttiva 2010/31/UE tal-Parlament Ewropew u tal-Kunsill tad-19 ta’ Mejju 2010 dwar ir-rendiment tal-bini fl-użu tal-enerġija[27]. L-obbligu li l-bini pubbliku jiġi rinnovat jikkomplementa d-dispożizzjonijiet ta’ dik id-Direttiva, li teżiġi li l-Istati Membri jiżguraw li meta l-bini eżistenti jiġi rinnovat drastikament,l-prestazzjoni tal-enerġija tiegħu tiġi aġġornata sabiex tissodisfa r-rekwiżiti minimi tal-prestazzjoni tal-enerġija. (16) Għadd ta’ muniċipalitajiet u ta’ korpi pubbliċi oħrajn fl-Istati Membri diġà stabbilixxew approċċi integrati għall-iffrankar tal-enerġija u għall-provvista tal-enerġija, pereżempju permezz ta’ pjanijiet ta’ azzjoni għall-enerġija sostenibbli, bħal dawk li ġew żviluppati taħt l-inizjattiva tal-Patt tas-Sindki, u approċċi urbani integrati li jmorru lil hinn minn interventi individwali fil-bini jew fil-mezzi ta’ trasport. L-Istati Membri għandhom jinkoraġġixxu lill-muniċipalitajiet u lil korpi pubbliċi oħrajn sabiex jadottaw pjanijiet integrati u sostenibbli għall-effiċjenza enerġetika b’għanijiet ċari, sabiex jinvolvu liċ-ċittadini fl-iżvilupp u l-implimentazzjoni tagħhom u sabiex jinformawhom b’mod adegwat dwar il-kontenut u l-progress tagħhom biex jintlaħqu l-għanijiet. Dawn il-pjanijiet jistgħu jipproduċu ffrankar konsiderevoli ta’ enerġija, speċjalment jekk jiġu implimentati permezz ta’ sistemi ta’ ġestjoni tal-enerġija li jippermettu li l-korpi pubbliċi kkonċernati jiġġestixxu aħjar il-konsum tal-enerġija tagħhom. L-iskambju tal-esperjenzi bejn il-bliet u korpi pubbliċi oħrajn għandu jkun inkoraġġit b’relazzjoni għal esperjenzi iktar innovattivi. (17) Fir-rigward tax-xiri ta’ ċerti prodotti u servizzi u fir-rigward tax-xiri u l-kiri tal-bini, il-korpi pubbliċi li jikkonkludu kuntratti ta’ xogħlijiet pubbliċi, ta’ provvista jew ta’ servizz għandhom imexxu bl-eżempju u jieħdu deċiżjonijiet ta’ xiri effiċjenti fl-enerġija. Id-dispożizzjonijiet tad-direttivi tal-UE dwar l-akkwist pubbliku madankollu ma għandhomx ikunu affettwati. (18) Valutazzjoni tal-possibbiltà li tkun stabbilita skema ta’ “ċertifikati bojod” fuq il-livell tal-Unjoni wriet li, fis-sitwazzjoni kurrenti, sistema ta’ din ix-xorta toħloq spejjeż amministrattivi eċċessivi u li hemm riskju li l-iffrankar tal-enerġija jkun ikkonċentrat f’għadd ta’ Stati Membri u ma jiġix introdott fl-Unjoni kollha. L-għan tal-aħħar jista’ jintlaħaq aħjar, għall-inqas f’dan l-istadju, permezz ta’ skemi nazzjonali ta’ obbligi ta’ effiċjenza enerġetika, jew miżuri alternattivi oħra li jilħqu l-istess ammont ta' ffrankar ta' enerġija. Il-Kummissjoni, madankollu, għandha tiddefinixxi, b’att iddelegat, il-kundizzjonijiet li fihom Stat Membru fil-ġejjieni jista' jirrikonoxxi l-iffrankar tal-enerġija miksub fi Stat Membru ieħor. Huwa xieraq għal-livell ta’ ambizzjoni ta’ skemi ta’ din ix-xorta li dawn ikunu stabbiliti f’qafas komuni fuq il-livell tal-Unjoni filwaqt li tkun ipprovduta flessibbiltà sinifikanti lill-Istati Membri sabiex tkun ikkunsidrata b'mod sħiħ l-organizzazzjoni nazzjonali tal-atturi tas-suq, il-kuntest speċifiku tas-settur tal-enerġija u d-drawwiet tal-klijenti finali. Il-qafas komuni għandu jagħti lill-utilitajiet tal-enerġija l-għażla li s-servizzi ta’ enerġija jiġu offruti lill-klijenti aħħarin kollha, mhux biss lil dawk li huma jbigħulhom l-enerġija. Dan iżid il-kompetizzjoni fis-suq tal-enerġija għaliex l-utilitajiet tal-enerġija jistgħu jiddifferenzjaw il-prodott tagħhom billi jipprovdu servizzi ta’ enerġija komplementari. Il-qafas komuni għandu jippermetti wkoll li l-Istati Membri, jinkludu fl-iskema nazzjonali tagħhom, rekwiżiti li jkollhom għan soċjali, b’mod partikolari sabiex ikun żgurat li l-klijenti vulnerabbli jkollhom aċċess għall-benefiċċji ta’ effiċjenza enerġetika ogħla. Il-qafas għandu jippermetti wkoll lill-Istati Membri biex jeżentaw kumpaniji żgħar mill-obbligu tal-effiċjenza enerġetika. Il-Komunikazzjoni tal-Kummissjoni "Att dwar in-Negozji ż-Żgħar"[28], tistabbilixxi prinċipji li għandhom ikunu kkunsidrati mill-Istati Membri li jiddeċiedu li jastjenu milli japplikaw din il-possibbiltà. (19) Sabiex jiġi sfruttat il-potenzjal ta’ ffrankar tal-enerġija f’ċerti segmenti tas-suq fejn l-awditi tal-enerġija ġeneralment ma jiġux offruti b’mod kummerċjali (bħad-djar jew l-intrapriżi ż-żgħar u ta’ daqs medju), l-Istati Membri għandhom jiżguraw li l-awditi tal-enerġija jkunu disponibbli. L-awditi tal-enerġija għandhom ikunu obbligatorji u regolari għall-intrapriżi l-kbar, peress li l-iffrankar tal-enerġija jista’ jkun sinifikanti. (20) Dawn l-awditi għandhom jitwettqu b'mod indipendenti u kosteffikaċi. Ir-rekwiżit tal-indipendenza jippermetti li l-awditi jsiru minn esperti interni, sakemm dawn ikunu kkwalifikati jew akkreditati, li mhumiex involuti direttament fl-attività li qed tiġi awditjata, u li l-Istati Membri jkunu stabbilixxew skema biex jiżguraw u jivverifikaw il-kwalità tagħhom u jimpomu sanzjonijiet fejn meħtieġ. (21) Meta jitfasslu miżuri għal titjib tal-effiċjenza enerġetika, għandhom ikunu kkunsidrati ż-żidiet fl-effiċjenza u l-iffrankar miksuba permezz ta’ applikazzjoni mifruxa ta’ innovazzjonijiet teknoloġiċi kosteffettivi bħall-miters intelliġenti. Sabiex ikunu massimizzati l-benefiċċji tal-iffrankar ta’ dawn l-innovazzjonijiet, il-klijenti aħħarin għandhom ikunu jistgħu jivviżwalizzaw l-indikaturi tal-ispejjeż u tal-konsum u jkollhom kontijiet individwali regolari bbażati fuq il-konsum effettiv. (22) Meta jfasslu miżuri għat-titjib tal-effiċjenza enerġetika, l-Istati Membri għandhom iqisu l-ħtieġa li jiżguraw il-funzjonament korrett tas-suq intern u l-implimentazzjoni koerenti tal-acquis, skont id-dispożizzjonijiet fit-Trattat dwar il-Funzjonament tal-Unjoni Ewropea. (23) Koġenerazzjoni b’effiċjenza għolja (CHP) kif ukoll ta’ tisħin u tkessiħ distrettwali għandha potenzjal sinifikanti biex tiffranka l-enerġija primarja li fil-parti l-kbira mhuwiex sfruttat fl-Unjoni. L-Istati Membri għandhom ifasslu pjanijiet nazzjonali sabiex jiżviluppaw CHP kif ukoll tisħin u tkessiħ distrettwali b’effiċjenza għolja. Dawn il-pjanijiet għandhom ikopru perjodu twil biżżejjed sabiex l-investituri jkunu pprovduti b’informazzjoni dwar il-pjanijiet ta’ żvilupp nazzjonali u jingħata kontribut sabiex jissawwar ambjent għal investimenti stabbli u ta' appoġġ. L-installazzjonijiet il-ġodda tal-ġenerazzjoni tal-elettriku u l-installazzjonijiet eżistenti li huma sostanzjalment rinnovati jew li l-permess jew il-liċenzja tagħhom ġew aġġornati, għandhom ikunu mgħammra b’unitajiet ta’ CHP b’effiċjenza għolja sabiex tiġi rkuprata s-sħana mormija li ġejja mill-produzzjoni tal-elettriku. Din is-sħana mormija mbagħad tista’ tiġi ttrasportata fejn tkun meħtieġa permezz ta’ netwerks ta’ tisħin distrettwali. Għal dan l-għan, l-Istati Membri għandhom jadaottaw kriterji ta' awtorizzazzjoni biex jiżguraw il-lokalizzazzjoni ta' installazzjonijiet f'siti qrib il-punti ta' domanda għas-sħana. Madankollu, l-Istati Membri għandhom ikunu jistgħu jistabbilixxu kundizzjonijiet għall-eżenzjoni minn dawn l-obbligi fejn jiġu sodisfatti ċerti kundizzjonijiet. (24) Il-koġenerazzjoni b’effiċjenza għolja għandha tkun iddefinita permezz tal-iffrankar tal-enerġija miksub minn produzzjoni kkombinata minflok minn produzzjoni separata ta’ sħana u ta’ elettriku. Id-definizzjonijiet ta’ koġenerazzjoni u ta’ koġenerazzjoni b’effiċjenza għolja użati fil-leġiżlazzjoni tal-Unjoni ma għandhomx jippreġudikaw l-użu ta’ definizzjonijiet differenti fil-leġiżlazzjoni nazzjonali għal finijiet oħrajn għajr dawk tal-leġiżlazzjoni tal-Unjoni. Sabiex ikun massimizzat l-iffrankar tal-enerġija u jkun evitat li jintilfu opportunitajiet għall-iffrankar tal-enerġija, l-ikbar attenzjoni għandha tingħata lill-kundizzjonijiet operativi tal-unitajiet ta’ koġenerazzjoni. (25) Sabiex tiżdied it-trasparenza għall-klijent aħħari sabiex ikun jista’ jagħżel bejn elettriku minn koġenerazzjoni u elettriku prodott b’tekniki oħrajn, l-oriġini tal-koġenerazzjoni b’effiċjenza għolja għandha tkun iggarantita fuq il-bażi ta’ valuri ta’ referenza għall-effiċjenza armonizzati. L-iskemi tal-garanziji tal-oriġini minnhom infushom ma jimplikawx dritt li wieħed jibbenefika minn mekkaniżmi ta’ appoġġ nazzjonali. Huwa importanti li l-forom kollha ta’ elettriku prodotti minn koġenerazzjoni b’effiċjenza għolja jkunu jistgħu jiġu koperti b’garanziji tal-oriġini. Għandha ssir distinzjoni bejn garanziji tal-oriġini u ċertifikati li jistgħu jiġu skambjati. (26) L-istruttura speċifika tas-setturi tal-koġenerazzjoni u tat-tisħin u tat-tkessiħ distrettwali, li tinkludi bosta produtturi żgħar u ta’ daqs medju, għandha tkun ikkunsidrata speċjalment meta jiġu eżaminati l-proċeduri amministrattivi sabiex jinkiseb permess ħalli tinbena kapaċità ta’ koġenerazzjoni jew netwerks assoċjati, b’applikazzjoni tal-prinċipju “L-Ewwel Aħseb fiż-Żgħir”. (27) Il-parti l-kbira tan-negozji tal-UE huma impriżi żgħar u ta’ daqs medju (SMEs). Huma jirrappreżentaw potenzjal enormi ta’ ffrankar tal-enerġija għall-UE. Sabiex ikunu mgħejjuna jadottaw miżuri għall-effiċjenza enerġetika, l-Istati Membri għandhom jistabbilixxu qafas favorevoli bil-għan li l-SMEs ikunu pprovduti b’assistenza teknika u b’informazzjoni mmirata. (28) Id-Direttiva 2010/75/UE tal-Parlament Ewropew u tal-Kunsill tal-24 ta’ Novembru 2010 dwar l-emissjonijiet industrijali[29] (il-prevenzjoni u l-kontroll integrati tat-tniġġis) tinkludi l-effiċjenza fl-enerġija fost il-kriterji sabiex ikunu ddeterminati l-Aħjar Tekniki Disponibbli li għandhom iservu ta’ referenza sabiex jiġu stabbiliti l-kundizzjonijiet tal-permessi għall-installazzjonijiet li jaqgħu fl-ambitu tagħha, inklużi l-installazzjonijiet ta’ kombustjoni b’input termali kklassifikat totali ta’ 50 MW jew iktar. Madankollu, dik id-Direttiva tagħti lill-Istati Membri l-għażla li ma jimponux rekwiżiti relatati mal-effiċjenza fl-enerġija fuq unitajiet ta’ kombustjoni jew unitajiet oħrajn li jemettu d-dijossidu tal-karbonju fis-sit, għall-attivitajiet elenkati fl-Anness I għad-Direttiva 2003/87/KE tal-Parlament Ewropew u tal-Kunsill tat-13 ta’ Ottubru 2003 li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità[30]. Sabiex ikun żgurat li jinkiseb titjib sinifikanti fl-effiċjenza enerġetika fl-installazzjonijiet ta’ ġenerazzjoni tal-elettriku u tas-sħana, il-livelli effettivi tal-effiċjenza enerġetika għandhom jiġu mmonitorjati u pparagunati mal-livelli rilevanti tal-effiċjenza enerġetika assoċjati mal-applikazzjoni tal-Aħjar Tekniki Disponibli. Il-Kummissjoni għandha tipparaguna l-livelli tal-effiċjenza enerġetika u tikkunsidra li tipproponi miżuri addizzjonali jekk jeżistu diskrepanzi sinifikanti bejn il-livelli effettivi tal-effiċjenza enerġetika u l-livelli assoċjati mal-applikazzjoni tal-Aħjar Tekniki Disponibbli. L-informazzjoni miġbura dwar il-valuri effettivi tal-effiċjenza enerġetika għandha tintuża wkoll sabiex ikunu eżaminati l-valuri armonizzati ta’ referenza għall-effiċjenza għal produzzjoni separata ta’ elettriċità [elettriku] u ta’ sħana stabbiliti fid-Deċiżjoni tal-Kummissjoni [2007/74/KE] tal-21 ta’ Diċembru 2006[31]. (29) L-Istati Membri għandhom jistabbilixxu, fuq il-bażi ta’ kriterji oġġettivi, trasparenti u mhux diskriminatorji, regoli li jikkontrollaw is-sostenn u l-kondiviżjoni tal-ispejjeż tal-konnessjonijiet mal-grilja u tat-tisħiħ tal-grilja kif ukoll għall-adattamenti tekniċi meħtieġa għall-integrazzjoni tal-produtturi l-ġodda tal-elettriku prodott minn koġenerazzjoni b’effiċjenza għolja, b'kunsiderazzjoni għal-linji gwida u l-kodiċijiet żviluppati skont ir-Regolament (KE) [Nru] 714/2009 tal-Parlament Ewropew u tal-Kunsill tat-13 ta’ Lulju 2009 dwar kondizzjonijiet għall-aċċess għan-networks għall-bdil bejn il-fruntieri fl-elettriku u li jħassar ir-Regolament (KE) Nru 1228/2003[32] u r-Regolament (KE) [Nru] 715/2009 tal-Parlament Ewropew u tal-Kunsill tat-13 ta’ Lulju 2009 dwar il-kondizzjonijiet għall-aċċess għan-networks ta’ trażmissjoni tal-gass naturali u li jħassar ir-Regolament (KE) Nru 1775/2005[33]. Il-produtturi tal-elettriku ġġenerat minn koġenerazzjoni b’effiċjenza għolja għandhom jitħallew joħorġu sejħa għall-offerti għax-xogħol tal-konnessjoni. L-aċċess għas-sistema tal-grilja għal elettriku prodott minn koġenerazzjoni b’effiċjenza għolja, speċjalment għal unitajiet ta’ skala żgħira u ta’ mikrokoġenerazzjoni, għandu jkun iffaċilitat. (30) Għandu jkun disponibbli għadd suffiċjenti ta’ professjonisti affidabbli li jkunu kompetenti fil-qasam tal-effiċjenza fl-enerġija sabiex tkun żgurata l-implimentazzjoni effettiva u f’waqtha ta’ din id-Direttiva, pereżempju fir-rigward tal-konformità mar-rekwiżiti dwar l-awditi tal-enerġija u l-implimentazzjoni tal-iskemi tal-obbligi tal-effiċjenza enerġetika. Għaldaqstant, l-Istati Membri għandhom jistabbilixxu skemi ta’ ċertifikazzjoni għall-fornituri tas-servizzi ta’ enerġija, għall-awditi tal-enerġija u għal miżuri oħrajn għat-titjib tal-effiċjenza enerġetika. (31) Jeħtieġ li jitkompla l-iżvilupp tas-suq għas-servizzi ta’ enerġija sabiex tkun żgurata d-disponibbiltà kemm tad-domanda kif ukoll tal-provvista tas-servizzi ta’ enerġija. It-trasparenza, pereżempju, permezz ta’ listi ta’ fornituri ta’ servizzi ta’ enerġija, tista’ tikkontribwixxi għal dan. Il-kuntratti mudell u l-linji gwida, b’mod partikolari għall-kuntratti għall-prestazzjoni tal-enerġija, jistgħu wkoll jgħinu sabiex jingħata stimolu lid-domanda. L-istess bħal f’forom oħrajn ta’ arranġamenti ta’ finanzjament ma’ partijiet terzi, f’kuntratt għall-prestazzjoni tal-enerġija, il-benefiċjarju tas-servizz ta’ enerġija għandu jevita l-ispejjeż ta’ investiment billi juża parti mill-valur finanzjarju tal-iffrankar tal-enerġija biex iħallas lura l-investiment li tkun għamlet totalment jew parzjalment parti terza. (32) Hemm ħtieġa li jiġu identifikati u mneħħija l-ostakli regolatorji u mhux regolatorji għall-użu tal-ikkuntrattar għall-prestazzjoni tal-enerġija u ta’ arranġamenti ta’ finanzjament ma’ partijiet terzi għall-iffrankar tal-enerġija oħrajn. Dawn jinkludu regoli u prattiki tal-kontabbiltà li ma jippermettux li l-investimenti kapitali u l-iffrankar finanzjarju annwali li jirriżulta minn miżuri għal titjib tal-effiċjenza enerġetika jkunu riflessi b’mod adegwat fil-kontabbiltà għall-perjodu ta’ żmien kollu tal-investiment. L-ostakli għar-rinnovazzjoni tal-istokk tal-bini eżistenti bbażati fuq qsim tal-inċentivi bejn l-atturi differenti kkonċernati, għandhom ukoll ikunu indirizzati fuq il-livell nazzjonali. (33) L-Istati Membri u r-reġjuni għandhom ikunu inkoraġġiti jagħmlu użu sħiħ mill-Fondi Strutturali u mill-Fond ta’ Koeżjoni sabiex jagħtu lok għal investimenti f’miżuri għal titjib tal-effiċjenza enerġetika. L-investiment fl-effiċjenza enerġetika għandu l-potenzjal li jagħti kontribut għat-tkabbir ekonomiku, għall-impjiegi, għall-innovazzjoni u għat-tnaqqis tal-faqar tal-fjuwil fid-djar, u b’hekk għandu kontribut pożittiv għall-koeżjoni ekonomika, soċjali u territorjali. L-oqsma potenzjali għal finanzjament jinkludu l-miżuri għall-effiċjenza enerġetika fil-bini u fl-akkomodazzjoni pubbliċi, u li jkunu pprovduti ħiliet ġodda sabiex ikunu promossi l-impjiegi fis-settur tal-effiċjenza enerġetika. (34) Fl-implimentazzjoni tal-mira ta' 20% effiċjenza fl-enerġija, il-Kummissjoni ser ikollha timmonitorja l-impatt tal-miżuri l-ġodda fuq id-Direttiva 2003/87/KE li tistabbilixxi d-direttiva tal-UE tal-iskambju tal-emissjonjiet (ETS) sabiex iżżomm l-inċentivi fis-sistema tal-iskambju tal-kwoti tal-emissjonijiet li jippremjaw l-investimenti b'livelli ta' karbonju baxxi u tipprepara lis-setturi tal-ETS għall-innovazzjonijiet meħtieġa fil-futur. (35) Id-Direttiva 2006/32/KE teżiġi li l-Istati Membri jadottaw u jkollhom l-għan li jilħqu mira indikattiva nazzjonali totali ta’ ffrankar tal-enerġija ta’ 9 % sal-2016, li għandha tintlaħaq billi jintużaw is-servizzi ta’ enerġija u miżuri oħrajn għal titjib tal-effiċjenza enerġetika. Dik id-Direttiva tgħid li t-tieni Pjan għall-Effiċjenza Enerġetika adottat mill-Istati Membri għandu jkun segwit, kif ikun xieraq u fejn ikun meħtieġ, minn proposti tal-Kummissjoni għal miżuri addizzjonali, inkluża l-estensjoni tal-perjodu ta’ applikazzjoni tal-miri. Jekk rapport jikkonkludi li ma sarx biżżejjed progress sabiex jintlaħqu l-miri indikattivi nazzjonali stabbiliti minn dik id-Direttiva, dawn il-proposti għandhom jindirizzaw il-livell u n-natura tal-miri. Il-valutazzjoni tal-impatt li takkumpanja lil din id-Direttiva tgħid li l-Istati Membri qegħdin fit-triq it-tajba sabiex jilħqu l-mira ta’ 9 %, li hija sostanzjalment inqas ambizzjuża mill-mira għall-iffrankar tal-enerġija ta’ 20 % sal-2020 li ġiet adottata sussegwentement, u għalhekk ma hemmx għalfejn jiġi indirizzat il-livell tal-miri. (36) Għalkemm din id-Direttiva tirrevoka d-Direttiva 2006/32/KE, l-Artikolu 4 tad-Direttiva 2006/32/KE għandu jkompli japplika sal-iskadenza sabiex tintlaħaq il-mira ta’ 9 %. (37) Peress li l-għan ta’ din id-Direttiva, li huwa li sal-2020 tintlaħaq il-mira għall-effiċjenza enerġetika tal-Unjoni ta’ ffrankar tal-enerġija primarja ta’ 20 % u titwitta t-triq lejn iktar titjib fl-effiċjenza enerġetika lil hinn mill-2020, ma jidhirx li jista' realistikament jintlaħaq mill-Istati Membri mingħajr ma jieħdu miżuri addizzjonali ta’ effiċjenza enerġetika, u jista’ jintlaħaq aħjar fuq il-livell tal-Unjoni, l-Unjoni tista’ tadotta miżuri, skont il-prinċipju ta’ sussidjarjetà kif inhu stabbilit fl-Artikolu 5 tat-Trattat dwar l-Unjoni Ewropea. Skont il-prinċipju ta’ proporzjonalità, kif inhu stabbilit f’dak l-Artikolu, id-Direttiva ma tmurx lil hinn minn dak li huwa meħtieġ sabiex tilħaq dak l-għan. (38) Sabiex ikun jista’ jkun hemm adattament għall-progress tekniku u għall-bidliet fid-distribuzzjoni tas-sorsi tal-enerġija, is-setgħa li jkunu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tkun iddelegata lill-Kummissjoni b’relazzjoni ma' ċerti kwistjonijiet. Se jkun ta’ importanza partikolari li l-Kummissjoni twettaq konsultazzjonijiet waqt il-ħidma preparatorja tagħha, inkluż fuq il-livell tal-esperti. (39) Id-dispożizzjonijiet sostantivi kollha tad-Direttiva 2004/8/KE u tad-Direttiva 2006/32/KE, ħlief fir-rigward tal-Artikolu 4(1) sa (4) u l-Annessi I, III u IV tad-direttiva tal-aħħar, għandhom jiġu rrevokati immedjatament. L-Artikoli 9(1) u (2) tad-Direttiva 2010/30/UE tal-Parlament Ewropew u tal-Kunsill tad-19 ta’ Mejju 2010 dwar l-indikazzjoni permezz ta’ ttikkettar u l-informazzjoni standard tal-prodott dwar il-konsum tal-enerġija u riżorsi oħra minn prodotti marbutin mal-enerġija[34], li jipprevedu obbligu għall-Istati Membri biss li jagħmlu ħilithom biex jakkwistaw prodotti li jkunu jappartjenu għall-ogħla klassi ta’ effiċjenza enerġetika, għandu jiġi rrevokat ukoll. (40) L-obbligu li din id-Direttiva tiġi trasposta fil-liġi nazzjonali għandu jkun limitat għal dawk id-dispożizzjonjiet li jirrappreżentaw bidla sostantiva meta pparagunati mad-Direttivi 2004/8/KE u 2006/32/KE. L-obbligu li jiġu trasposti d-dispożizzjonijiet li ma nbidlux jirriżulta taħt dawk id-Direttivi. (41) Din id-Direttiva għandha tkun mingħajr preġudizzju għall-obbligi tal-Istati Membri relatati mal-limiti ta’ żmien għat-traspożizzjoni fil-liġi nazzjonali u mal-applikazzjoni tad-Direttivi 2004/8/KE u 2006/32/KE. ADOTTAW DIN ID-DIRETTIVA: KAPITOLU I Is-suġġett, l-ambitu, id-definizzjonijiet u l-miri għall-effiċjenza fl-enerġija Artikolu 1 Is-suġġett u l-ambitu 1. Din id-Direttiva tistabbilixxi qafas komuni għall-promozzjoni tal-effiċjenza enerġetika fi ħdan l-Unjoni sabiex ikun żgurat li sal-2020 tintlaħaq il-mira tal-Unjoni għal iffrankar tal-enerġija primarja ta’ 20 % u sabiex titwitta t-triq għal iktar titjib fl-effiċjenza enerġetika lil hinn minn dik id-data. Hija tistabbilixxi regoli mfassla sabiex ineħħu l-ostakli fis-suq tal-enerġija u sabiex jegħlbu n-nuqqasijiet tas-swieq li jimpedixxu l-effiċjenza fil-provvista u fl-użu tal-enerġija, u tipprovdi sabiex ikunu stabbiliti miri nazzjonali għall-effiċjenza enerġetika għall-2020. 2. Ir-rekwiżiti stabbiliti f’din id-Direttiva huma rekwiżiti minimi u ma għandhom jipprevjenu lill-ebda Stat Membru milli jżomm jew jintroduċi miżuri iktar stretti. Tali miżuri għandhom ikunu kompatibbli mal-leġiżlazzjoni tal-Unjoni. Leġiżlazzjoni nazzjonali li tipprevedi miżuri iktar stretti għandha tkun innotifikata lill-Kummissjoni. Artikolu 2 Definizzjonijiet Għall-finijiet ta’ din id-Direttiva, għandhom japplikaw id-definizzjonijiet li ġejjin: 1. 'enerġija' tfisser il-forom kollha tal-prodotti tal-enerġija, kif iddefiniti fir-Regolament (KE) Nru 1099/2008[35]; 2. 'konsum ta’ enerġija primarja' tfisser il-konsum intern gross, esklużi l-użi mhux tal-enerġija; 3. 'servizz tal-enerġija' tfisser il-benefiċċju fiżiku, l-utilità jew il-vantaġġ li jirriżulta minn kombinazzjoni ta’ enerġija ma’ teknoloġija jew azzjoni effiċjenti fl-użu tal-enerġija li tista’ tinkludi l-operazzjonijiet, il-manutenzjoni u l-kontroll meħtieġ biex jitwassal is-servizz, li jkun imwassal fuq il-bażi ta’ kuntratt u li f’ċirkustanzi normali wera li jwassal għal titjib fl-effiċjenza enerġetika u/jew għal iffrankar ta’ enerġija primarja li jista’ jiġi vverifikat u mkejjel jew stmat; 4. 'korpi pubbliċi' tfisser kull awtorità kontraenti, kif iddefinit fid-Direttiva 2004/18/KE; 5. 'sistema ta’ ġestjoni tal-enerġija' tfisser sett ta’ elementi interrelatati jew interattivi ta’ pjan li jistabbilixxi għan ta’ effiċjenza enerġetika u strateġija sabiex jintlaħaq dak il-għan; 6. 'partijiet obbligati' tfisser id-distributuri jew il-kumpanniji tal-bejgħ tal-enerġija fil-livell tal-konsum li huma marbuta bl-iskema nazzjonali ta’ obbligi tal-effiċjenza enerġetika msemmija fl-Artikolu 6; 7. 'distributur tal-enerġija' tfisser persuna fiżika jew ġuridika, inkluż operatur tas-sistema ta' distribuzzjoni li hija responsabbli għall-kunsinna tal-enerġija, bil-għan li titwassal lil konsumaturi aħħarin jew lil stazzjonijiet ta' distribuzzjoni li jbigħu l-enerġija lil konsumaturi aħħarin. 8. 'operatur tas-sistema ta' distribuzzjoni' tfisser 'operatur tas-sistema ta' distribuzzjoni' kif definit fid-Direttiva 2009/72/KE u d-Direttiva 2009/73/KE; 9. “kumpanija tal-bejgħ tal-enerġija fil-livell tal-konsum” tfisser persuna fiżika jew ġuridika li tbigħ l-enerġija lil klijenti aħħarin; 10. 'klijent aħħari' tfisser persuna fiżika jew ġuridika li tixtri l-enerġija għall-użu aħħari tagħha stess; 11. 'fornitur ta’ servizz tal-enerġija' tfisser persuna fiżika jew ġuridika li twassal servizzi ta’ enerġija jew miżuri oħrajn għal titjib tal-effiċjenza enerġetika f’faċilità jew f’bini ta’ klijent aħħari; 12. 'awditu tal-enerġija' tfisser proċedura sistematika sabiex jinkiseb għarfien adegwat tal-profil eżistenti tal-konsum tal-enerġija ta’ bini jew ta’ grupp ta’ bini, ta’ operazzjoni jew ta’ installazzjoni industrijali jew kummerċjali jew ta’ servizz privat jew pubbliku, li jidentifika u jikkwantifika opportunitajiet kosteffettivi għall-iffrankar tal-enerġija, u jirrapporta s-sejbiet; 13. 'kuntratt għall-prestazzjoni tal-enerġija' tfisser arranġament kuntrattwali bejn il-benefiċjarju u l-fornitur ta’ miżura għal titjib tal-effiċjenza enerġetika, fejn il-ħlas għall-investimenti li sar mill-fornitur ikun b’relazzjoni għal-livell ta’ titjib tal-effiċjenza enerġetika miftiehem kuntrattwalment jew għal kriterju ieħor miftiehem ta’ prestazzjoni tal-enerġija, bħal iffrankar finanzjarju; 14. 'operatur tas-sistema ta' trażmissjoni' tfisser 'operatur tas-sistema ta' trażmissjoni' kif definit fid-Direttiva 2009/72/KE[36] u d-Direttiva 2009/73/KE[37]; 15. 'koġenerazzjoni' tfisser il-ġenerazzjoni simultanja fi proċess wieħed ta’ enerġija termali u ta’ enerġija elettrika jew mekkanika; 16. 'domanda ekonomikament ġustifikabbli' tfisser domanda li ma taqbiżx il-ħtiġijiet għas-sħana jew għat-tkessiħ u li kieku tiġi sodisfatta f’kundizzjonijiet tas-suq minn proċessi ta’ ġenerazzjoni tal-enerġija għajr il-koġenerazzjoni; 17. 'sħana utli' tfisser sħana prodotta fi proċess ta’ koġenerazzjoni biex tissodisfa domanda ekonomikament ġustifikabbli għal tisħin jew għal tkessiħ; 18. 'elettriku minn koġenerazzjoni' tfisser elettriku ġġenerat fi proċess marbut mal-produzzjoni ta’ sħana utli u kkalkolat skont il-metodoloġija stabbilità fl-Anness I; 19. 'koġenerazzjoni b’effiċjenza għolja' tfisser koġenerazzjoni li tissodisfa l-kriterji stabbiliti fl-Anness II; 20. 'effiċjenza kumplessiva' tfisser is-somma annwali tal-produzzjoni tal-elettriku u tal-enerġija mekkanika u tal-output ta’ sħana utli diviża bl-input ta’ fjuwil użat għas-sħana prodotta fi proċess ta’ koġenerazzjoni u bil-produzzjoni grossa tal-elettriku u tal-enerġija mekkanika; 21. 'proporzjon tal-enerġija għas-sħana' tfisser il-proporzjon bejn l-elettriku mill-koġenerazzjoni u s-sħana utli meta t-tagħmir jopera f’modalità ta’ koġenerazzjoni kompluta fejn tintuża d-dejta operattiva tal-unità speċifika; 22. 'unità ta’ koġenerazzjoni' tfisser unità li tista’ topera f’modalità ta’ koġenerazzjoni; 23. 'unità ta’ koġenerazzjoni ta’ skala żgħira' tfisser unità ta’ koġenerazzjoni b’ kapaċità installata taħt il-1 MWe; 24. 'unità ta’ mikrokoġenerazzjoni' tfisser unità ta’ koġenerazzjoni b’kapaċità massima taħt il-50 kWe; 25. 'proporzjon ta’ biċċa art' tfisser il-proporzjon bejn l-erja tal-art u l-erja tal-qiegħa tal-art għtall-bini f'territorju speċifikat; 26. 'tisħin u tkessiħ distrettwali effiċjenti' tfisser sistema ta’ tisħin jew ta’ tkessiħ distrettwali li tuża mill-inqas 50 % ta’ sħana rinnovabbli, mormija jew koġenerata jew kombinazzjoni ta’ dawn, u li għandha fattur tal-enerġija primarja, kif imsemmi fid-Direttiva 2010/31/UE, ta’ mill-inqas 0.8; 27. 'rinnovazzjoni sostanzjal'” tfisser rinnovazzjoni li l-ispiża tagħha taqbeż il-50 % tal-kost tal-investiment għal unità paragunabbli ġdida skont id-Deċiżjoni 2007/74/KE jew li teżiġi l-aġġornament tal-permess mogħti taħt id-Direttiva 2010/75/UE. Artikolu 3 Il-miri għall-effiċjenza enerġetika 1. L-Istati Membri għandhom jiffissaw mira nazzjonali għall-effiċjenza enerġetika espressa bħala livell assolut ta’ konsum tal-enerġija primarja fl-2020. Meta jistabbilixxu dawn il-miri, huma għandhom jikkunsidraw il-mira tal-Unjoni għal iffrankar tal-enerġija ta’ 20 %, il-miżuri pprovduti f’din id-Direttiva, il-miżuri adottati sabiex jintlaħqu l-miri nazzjonali għall-iffrankar tal-enerġija li ġew adottati skont l-Artikolu 4(1) tad-Direttiva 2006/32/KE u miżuri oħrajn sabiex tkun promossa l-effiċjenza enerġetika fi ħdan l-Istati Membri u fuq il-livell tal-Unjoni. 2. Sat-30 ta’ Ġunju 2014, il-Kummissjoni għandha tivvaluta jekk huwiex probabbli li l-Unjoni se tilħaq il-mira tagħha għal iffrankar tal-enerġija primarja ta’ 20 % sal-2020, jiġifieri tnaqqis fil-konsum tal-enerġija primarja tal-UE ta’ 368 Mtoe fl-2020, filwaqt li tikkunsidra s-somma tal-miri nazzjonali msemmija fil-paragrafu 1 u l-evalwazzjoni msemmija fl-Artikolu 19(4). KAPITOLU II L-effiċjenza fl-użu tal-enerġija Artikolu 4 Il-korpi pubbliċi 1. Mingħajr preġudizzju għall-Artikolu 7 tad-Direttiva 2010/31/UE, l-Istati Membri għandhom jiżguraw li, mill-1 ta’ Jannar 2014, tiġi rrinovata kull sena 3 % mill-erja totali tal-art li tkun il-proprjetà tal-korpi pubbliċi tagħhom sabiex ikunu ssodisfati mill-inqas ir-rekwiżiti minimi tal-prestazzjoni tal-enerġija stabbiliti mill-Istat Membru kkonċernat b’applikazzjoni tal-Artikolu 4 tad-Direttiva 2010/31/UE. Ir-rata ta’ 3 % għandha tkun ikkalkolata fuq l-erja totali tal-art tal-bini li jkollu erja totali ta' iktar minn 250 m2 ta' art utilizzabbli li tkun il-proprjetà tal-korpi pubbliċi tal-Istat Membru kkonċernat li, fl-1 ta’ Jannar ta’ kull sena, ma tissodisfax ir-rekwiżiti minimi nazzjonali tal-prestazzjoni tal-enerġija stabbiliti b’applikazzjoni tal-Artikolu 4 tad-Direttiva 2010/31/UE. 2. L-Istati Membri jistgħu jippermettu lill-korpi pubbliċi tagħhom biex jgħoddu mar-rata annwali tar-rinnovazzjoni tagħhom l-eċċess tal-erja tal-art tal-bini rrinovat f'sena speċifika bħal li kieku minflok kienet rinnovata f'waħda mis-sentejn preċedenti jew fis-snin ta' qabel. 3. Għall-finijiet tal-paragrafu 1, sal-1 ta’ Jannar 2014, l-Istati Membri għandhom jistabbilixxu u jagħmlu pubblikament disponibbli inventarju tal-bini li jkun proprjetà tal-korpi pubbliċi tagħhom fejn jindikaw: (a) l-erja tal-art f’ m2; u (b) il-prestazzjoni tal-enerġija ta’ kull bini. 4. L-Istati Membri għandhom jinkoraġġixxu lill-korpi pubbliċi sabiex: (a) jadottaw pjan għall-effiċjenza enerġetika, awtonomu jew bħala parti minn pjan klimatiku jew ambjentali iktar ġenerali, li jinkludi għanijiet speċifiċi għall-iffrankar tal-enerġija, sabiex l-effiċjenza enerġetika tal-korp tittejjeb kontinwament; (b) jistabbilixxu sistema ta’ ġestjoni tal-enerġija bħala parti mill-implimentazzjoni tal-pjan tagħhom. Artikolu 5 Ix-xiri mill-korpi pubbliċi L-Istati Membri għandhom jiżguraw li l-korpi pubbliċi jixtru biss prodotti, servizzi u bini bi prestazzjoni għolja fl-effiċjenza enerġetika, kif imsemmi fl-Anness III. Artikolu 6 L-iskemi tal-obbligi tal-effiċjenza enerġetika 1. Kull Stat Membru għandu jistabbilixxi skema waħda ta’ obbligi ta’ effiċjenza enerġetika. Din l-iskema għandha tiżgura jew li d-distributuri tal-enerġija kollha jew il-kumpanniji kollha tal-bejgħ tal-enerġija fil-livell tal-konsumatur li joperaw fit-territorju ta' Stat Membru kull sena jiffrankaw enerġija ekwivalenti għal 1.5 % tal-bejgħ tal-enerġija tagħhom, bil-volum, fis-sena preċedenti f'dak l-Istat Membru minbarra l-enerġija użata għat-trasport. Dan l-ammont ta’ ffrankar tal-enerġija għandu jinkiseb mill-partijiet obbligati, fost il-klijenti finali fl-Istat Membru kkonċernat. 2. L-Istati Membri għandhom jesprimu l-ammont ta’ ffrankar tal-enerġija meħtieġ minn kull parti obbligata f’termini jew ta’ konsum tal-enerġija finali jew ta’ konsum tal-enerġija primarja. Il-metodu magħżul biex ikun espress l-ammont mitlub ta’ ffrankar tal-enerġija għandu jintuża wkoll sabiex ikun ikkalkolat l-iffrankar sostnut mill-partijiet obbligati. Għandhom japplikaw il-fatturi ta’ konverżjoni fl-Anness IV. 3. Il-miżuri li għandhom fil-mira tagħhom l-iffrankar tul perjodu qasir ta’ żmien, kif ġie ddefinit fl-Anness V(1), ma għandhomx jammontaw għal iktar minn 10 % tal-ammont ta’ ffrankar tal-enerġija mitlub minn kull parti obbligata u għandhom ikunu eliġibbli sabiex jgħoddu biss għall-obbligu stabbilit fil-paragrafu 1 jekk ikunu kkombinati ma’ miżuri li ġie attribwit lilhom iffrankar għal perjodu itwal ta’ żmien. 4. L-Istati Membri għandhom jiżguraw li l-iffrankar sostnut mill-partijiet obbligati jiġi kkalkolat skont l-Anness V(2). Huma għandhom jistabbilixxu sistemi ta’ kontroll, fejn mill-inqas jiġi vverifikat proporzjon statistikament sinifikanti tal-miżuri għal titjib tal-effiċjenza enerġetika stabbiliti mill-partijiet obbligati. 5. Fi ħdan l-iskema ta’ obbligi ta’ effiċjenza enerġetika, l-Istati Membri jistgħu: (a) jinkludu rekwiżiti b’għan soċjali fl-obbligi ta’ ffrankar li jimponu huma, inkluż billi jeżiġu li proporzjon tal-miżuri jiġu implimentati fi djar affettwati mill-faqar fl-enerġija jew fl-akkomodazzjoni soċjali; (b) jippermettu lill-partijiet obbligati biex jgħoddu mal-obbligi tagħhom iffrankar iċċertifikat tal-enerġija li jkunu għamlu l-fornituri tas-servizzi tal-enerġija u partijiet terzi oħra; f’dan il-każ, huma għandhom jistabbilixxu proċess ta’ akkreditazzjoni li jkun ċar, trasparenti u miftuħ għall-atturi kollha tas-suq, u jkollu l-għan li jimminimizza l-ispejjeż taċ-ċertifikazzjoni; (c) jippermettu li l-partijiet obbligati jgħoddu l-iffrankar miksub f’sena partikolari bħallikieku inkiseb fi kwalunkwe waħda mis-sentejn preċedenti jew mis-sentejn sussegwenti. 6. L-Istati Membri għandhom jippubblikaw l-iffrankar tal-enerġija li tkun għamlet kull parti obbligata u d-dejta dwar it-tendenza annwali tal-iffrankar tal-enerġija taħt l-iskema. Għall-finijiet tal-pubblikazzjoni u tal-verifika tal-iffrankar tal-enerġija li jkun sar, l-Istati Membri għandhom jeżiġu li l-partijiet obbligati jressqu quddiemhom mill-inqas id-dejta li ġejja: a) l-iffrankar tal-enerġija li jkun sar; b) l-informazzjoni statistika aggregata dwar il-klijenti aħħarin tagħhom (fejn jiġu identifikati l-bidliet sinifikanti fl-informazzjoni li tkun tressqet qabel); u c) l-informazzjoni kurrenti dwar il-konsum tal-klijenti aħħarin, inkluż, fejn dan ikun applikabbli, il-profili tat-tagħbijiet (load profiles), is-segmentazzjoni tal-klijenti u l-lokalità ġeografika tal-klijenti, filwaqt li jiġu ppreservati l-integrità u l-kunfidenzjalità ta’ dejta privata jew kummerċjalment sensittiva, f’konformità mal-leġiżlazzjoni applikabbli tal-Unjoni Ewropea. 7. L-Istati Membri għandhom jiżguraw irwieħhom li l-atturi tas-suq joqogħdu lura minn kwalunkwe attività li tista’ timpedixxi d-domanda għal u t-twassil tas-servizzi ta’ enerġija, jew miżuri oħrajn għal titjib tal-effiċjenza fl-enerġija, jew li tfixkel l-iżvilupp tas-swieq għal servizzi ta’ enerġija jew miżuri oħrajn għal titjib tal-effiċjenza fl-enerġija, inkluż l-għeluq tas-suq għall-kompetituri jew l-abbuż minn pożizzjonijiet dominanti. 8. L-Istati Membri jistgħu jeżentaw lil distributuri żgħar tal-enerġija u kumpaniji tal-bejgħ tal-enerġija fil-livell tal-konsum, speċjalment dawk li jiddistribwixxu jew ibigħu inqas mill-ekwivalent ta' 75 GWh ta' enerġija kull sena, li jħaddmu inqas minn 10 persuni jew li għandhom fatturat it-total tal-karta tal-bilanċ annwali li ma jkunx iktar minn EUR 2 000 000, mill-applikazzjoni ta' dan l-Artikolu. L-enerġija prodotta għall-użu proprju ma għandhiex tingħadd f'dawn il-limiti. 9. Bħala alternattiva għall-paragrafu 1, l-Istati Membri jistgħu jagħżlu li jieħdu miżuri oħra biex jiksbu l-iffrankar fl-enerġija fost il-konsumaturi aħħarija. L-ammont annwali milħuq f'iffrankar ta' enerġija permezz ta' dan l-approċċ għandu jkun ekwivalenti għall-ammont ta' ffrankar ta' enerġija meħtieġ fil-paragrafu 1. Stati Membri li jagħżlu din l-alternattiva għandhom jinnotifikaw lill-Kummissjoni, mhux aktar tard mill-1 ta' Jannar 2013, dwar il-miżuri alternattivi li qed jippjanaw li jadottaw, fosthom ir-regoli tal-penalitajiet imsemmija fl-Artikolu 9, u juru kif ser jilħqu l-ammonti meħtieġa ta' ffrankar. Il-Kummissjoni tista' tirrifjuta dawn il-miżuri jew tissuġġerixxi modifiki fit-3 xhur wara n-notifika. F'dawn il-każijiet, l-approċċi alternattivi ma għandhomx jiġu japplikati mill-Istati Membri konċernati sakemm il-Kummissjoni ma taċċettax b'mod espliċitu l-abbozz tal-miżuri mressaq mill-ġdid jew immodifikat. 10 Jekk ikun xieraq, il-Kummissjoni għandha tistabbilixxi, permezz ta’ att iddelegat skont l-Artikolu 18, sistema ta’ rikonoxximent reċiproku tal-iffrankar tal-enerġija miksub skont l-iskemi nazzjonali tal-obbligi tal-effiċjenza enerġetika. Din is-sistema għandha tippermetti li l-partijiet obbligati jgħoddu l-iffrankar tal-enerġija li jkunu għamlu u li jkun iċċertifikat fi Stat Membru partikolari mal-obbligi tagħhom fi Stat Membru ieħor. Artikolu 7 L-awditi tal-enerġija u s-sistemi ta’ ġestjoni tal-enerġija 1. L-Istati Membri għandhom jippromwovu d-disponibbiltà għall-klijenti aħħarin kollha ta’ awditi tal-enerġija li jkunu affordjabbli u mwettqa b’mod indipendenti minn esperti kkwalifikati jew akkreditati. L-Istati Membri għandhom jiżviluppaw programmi sabiex jinkoraġġixxu lill-familji u lill-intrapriżi żgħar u ta’ daqs medju sabiex jagħmlu awditi tal-enerġija. L-Istati Membri għandhom jiġbdu l-attenzjoni tal-intrapriżi żgħar u ta’ daqs medju għal eżempji konkreti ta’ kif is-sistemi ta’ ġestjoni tal-enerġija jistgħu jgħinu lin-negozju tagħhom. 2. L-Istati Membri għandhom jiżguraw li l-impriżi li mhumiex inklużi fit-tieni subparagrafu tal-paragrafu 1, ikunu suġġetti għal awditu tal-enerġija li jsir b’mod indipendenti u kosteffettiv minn esperti kkwalifikati jew akkreditati mhux iktar tard mit-30 ta’ Ġunju 2014 u kull tliet snin mid-data tal-verifika tal-enerġija preċedenti. 3. L-awditi tal-enerġija li jitwettqu b'mod indipendenti jirriżultaw minn sistemi ta’ ġestjoni tal-enerġija jew li jiġu implimentati taħt ftehimiet volontarji konklużi bejn organizzazzjonijiet ta’ partijiet interessati u korp maħtur u ssuperviżjonat mill-Istat Membru kkonċernat jew mill-Kummissjoni, għandhom jiġu kkunsidrati bħala li jissodisfaw ir-rekwiżiti tal-paragrafu 2. 4. L-awditi tal-enerġija jistgħu jkunu awtonomi jew ikunu parti minn awditu ambjentali iktar wiesa'. Artikolu 8 Il-kejl bil-miters u l-kontijiet informattivi 1. L-Istati Membri għandhom jiżguraw li l-klijenti aħħarin tal-elettriku, tal-gass naturali, tat-tisħin jew tat-tkessiħ distrettwali u tal-ilma sħun domestiku fornut mid-distrett ikunu pprovduti b’miters individwali li jkejlu b’mod preċiż u li jippermettu li l-konsum tal-enerġija effettiv tagħom ikun disponibbli filwaqt li jipprovdu informazzjoni dwar il-ħin effettiv tal-użu, skont l-Anness VI. Meta l-Istati Membri jintroduċu l-miters intelliġenti kif previst mid-Direttivi 2009/72/KE u 2009/73/KE dwar is-swieq tal-elettriku u tal-gass, huma għandhom jiżguraw li l-għanijiet tal-effiċjenza enerġetika u tal-benefiċċji tal-klijenti aħħarin ikunu kkunsidrati b'mod sħiħ meta jiġu stabbiliti l-funzjonalitajiet minimi tal-miters u l-obbligi imposti fuq il-parteċipanti tas-swieq. Fil-każ tal-elettriku u wara li ssir talba mill-klijent aħħari, l-operaturi tal-miters għandhom jiżguraw li l-miter ikun jista’ jagħti rendikont tal-elettriku li ġie prodott fil-bini tal-klijent aħħari u li ġie esportat lejn il-grilja. L-Istati Membri għandhom jiżguraw li jekk il-klijenti aħħarin jagħmlu talba, id-dejta tal-miters dwar il-produzzjoni u/jew il-konsum tagħhom f’ħin reali titqiegħed għad-dispożizzjoni ta’ parti terza li tkun qed taġixxi f’isem il-klijent aħħari. Fil-każ tat-tisħin u tat-tkessiħ, fejn bini jkun fornut minn netwerk ta’ tisħin distrettwali, il-miter tas-sħana għandu jkun installat fl-entratura tal-bini. F’bini b’għadd ta’ appartamenti, għandhom jiġu installati wkoll miters għall-konsum individwali tas-sħana sabiex ikejlu l-konsum tas-sħana jew tat-tkessiħ ta' kull appartament. Fejn l-użu tal-miters għall-konsum individwali tas-sħana ma jkunx teknikament fattibbli, għandhom jintużaw allokaturi individwali tal-kost għas-sħana għall-kejl tal-konsum tas-sħana f’kull radjatur skont l-ispeċifikazzjonijiet inklużi fl-Anness VI (1.2). L-Istati Membri għandhom jintroduċu regoli dwar l-allokazzjoni tal-ispejjeż tal-konsum tas-sħana f’bini b’għadd ta’ appartamenti fornut bi sħana ċentralizzata jew bi tkessiħ ċentralizzat. Tali regoli għandhom jinkludu linji gwida dwar il-fatturi ta’ korrezzjoni sabiex ikunu riflessi karatteristiċi tal-bini bħat-trasferimenti tas-sħana bejn l-appartamenti. 2. Minbarra l-obbligi li jirriżultaw mid-Direttiva 2009/72/KE u mid-Direttiva 2009/73/KE fir-rigward tal-kontijiet, l-Istati Membri għandhom jiżguraw, mhux aktar tard mill-1 ta' Jannar 2015 li l-kontijiet ikunu preċiżi u bbażati fuq il-konsum reali, għas-setturi kollha koperti minn din id-Direttiva, inklużi d-distributuri tal-enerġija, l-operaturi tas-sistema ta’ distribuzzjoni u l-kumpaniji tal-bejgħ tal-enerġija fil-livell tal-konsumatur, skont il-frekwenza minima stabbilita fl-Anness VI(2.1). Informazzjoni adattata għandha tkun disponibbli mal-kont biex il-konsumatur aħħari ikun ipprovdut b'kont komprensiv tal-kosti kurrenti tal-enerġija, f'konformità mal-Anness VI(2.2). L-Istati Membri għandhom jiżguraw li l-klijenti aħħarin kollha jiġu offruti għażla jew għal kont elettroniku jew għal kont stampat u l-possibbiltà ta’ aċċess faċli għal informazzjoni komplementari li tippermetti awtokontrolli dettaljati dwar il-konsum storiku kif inhu stabbilit fl-Anness VI(1.1). L-Istati Membri għandhom jeżiġu li jekk tintalab mill-klijenti aħħarin, l-informazzjoni dwar il-kontijiet tal-enerġija u dwar il-konsum storiku tagħhom għandha tkun disponibbli għall-fornitur tas-servizzi tal-enerġija magħżul mill-klijent aħħari. 3. L-informazzjoni mill-kejl bil-miters u mill-kontijiet tal-konsum individwali tal-enerġija kif ukoll informazzjoni oħra msemmija fil-paragrafi 1, 2, 3 u fl-Anness VI, għandha tkun ipprovduta lill-klijenti aħħarin mingħajr ħlas. Artikolu 9 Il-penali L-Istati Membri għandhom jistabbilixxu regoli dwar il-penali applikabbli f’każ ta’ nuqqas ta’ konformità mad-dispożizzjonijiet nazzjonali adottati skont l-Artikoli 6 sa 8 u għandhom jieħdu l-miżuri meħtieġa sabiex jiżguraw li dawn jiġu implimentati. Il-penali pprovduti jridu jkunu effettivi, proporzjonati u dissważivi. L-Istati Membri għandhom jikkomunikaw dawk id-dispożizzjonijiet lill-Kummissjoni mhux iktar tard minn [12-il xahar wara l-adozzjoni ta’ din id-Direttiva] u għandhom jinnotifikawha mingħajr dewmien bi kwalunkwe emenda sussegwenti li taffetwahom. KAPITOLU III L-effiċjenza fil-provvista tal-enerġija Artikolu 10 Il-promozzjoni tal-effiċjenza fit-tisħin u fit-tkessiħ 1. Sal-1 ta’ Jannar 2014, l-Istati Membri għandhom jistabbilixxu pjan nazzjonali għat-tisħin u għat-tkessiħ u jinnotifikaw lill-Kummissjoni dwaru sabiex ikun żviluppat il-potenzjal għall-applikazzjoni ta’ koġenerazzjoni b’effiċjenza għolja u għal tisħin u tkessiħ distrettwali effiċjenti, li jkun fih l-informazzjoni stabbilita fl-Anness VII. Il-pjanijiet għandhom jiġu aġġornati u nnotifikati lill-Kummissjoni kull ħames snin. L-Istati Membri għandhom jiżguraw permezz tal-qafas regolatorju tagħhom li l-pjanijiet nazzjonali għat-tisħin u t-tkessiħ ikunu kkunsidrati fil-pjanijiet ta’ żvilupp lokali u reġjonali, inklużi l-pjanijiet għall-ispazju urban u rurali, u jkunu jissodisfaw il-kriterji ta’ disinn fl-Anness VII. 2. L-Istati Membri għandhom jieħdu l-miżuri meħtieġa sabiex jiżviluppaw infrastruttura għal tisħin u tkessiħ distrettwali effiċjenti ħalli jkunu akkomodati l-iżvilupp ta’ koġenerazzjoni b’effiċjenza għola u l-użu ta’ tisħin u ta’ tkessiħ minn sħana mormija u minn sorsi rinnovabbli tal-enerġija skont il-paragrafi 1, 3, 6 u 7. Meta jiżviluppaw it-tisħin u t-tkessiħ distrettwali, sa fejn ikun possibbli, huma għandhom jagħżlu koġenerazzjoni b’effiċjenza għolja iktar milli ġenerazzjoni ta’ sħana biss. 3. L-Istati Membri għandhom jiżguraw li l-installazzjonijiet il-ġodda kollha ta’ ġenerazzjoni tal-elettriku termali b’input termali totali li jaqbeż l-20 MW: a) huma pprovduti b’tagħmir li jippermetti l-irkupru tas-sħana mormija permezz ta’ unità ta’ koġenerazzjoni b’effiċjenza għolja; u b) ikunu jinsabu f’post fejn is-sħana mormija tista’ tintuża minn punti ta’ domanda għas-sħana. L-Istati Membri għandhom jadottaw kriterji ta' awtorizzazzjoni kif imsemmi fl-Artikolu 7 tad-Direttiva 2009/72/KE, jew kriterji ta' permess ekwivalenti, biex jiżguraw li jkunu ssodisfati d-dispożizzjonijiet tal-ewwel subparagrafu. B'mod partikolari għandhom jiżguraw li l-lokalità ta' installazzjonijiet ġodda tikkunsidra d-disponibbiltà ta' tagħbijiet ta' sħana adattati għall-koġenerazzjoni skont l-Anness VIII. 4. L-Istati Membri jistgħu jistabbilixxu kundizzjonijiet għal eżenzjoni mid-dispożizzjonijiet tal-paragrafu 3 meta: a) il-kundizzjonijiet ta’ limitu relatati mad-disponibbiltà tat-tagħbija tas-sħana stabbiliti fil-punt 1 tal-Anness VIII ma jiġux sodisfatti; b) ir-rekwiżit fil-punt (b) tal-paragrafu 3 relatat mal-post fejn tkun tinsab l-installazzjoni ma jkunx jista’ jiġi sodisfatt minħabba l-ħtieġa li installazzjoni tiġi lokalizzata qrib sit ta’ ħżin li għandu permess ġeoloġiku skont id-Direttiva 2009/31/KE; jew c) analiżi tar-relazzjoni bejn l-ispejjeż u l-benefiċċji turi li l-ispejjeż huma ikbar mill-benefiċċji meta ppargunati mal-ispejjeż kollha taċ-ċiklu tal-ħajja, inkluż l-investiment fl-infrastruttura, biex jiġi pprovdut l-istess ammont ta’ elettriku u ta’ sħana b’tisħin jew bi tkessiħ separat. L-Istati Membri għandhom jinnotifikaw tali kundizzjonijiet għal eżenzjoni lill-Kummissjoni sal-1 ta’ Jannar 2014. Il-Kummissjoni tista’ tirrifjuta dawk il-kundizzjonijiet jew tagħmel suġġerimenti għal modifiki fis-sitt (6) xhur ta’ wara n-notifika. F'dan il-każ, il-kundizzjonijiet għall-eżenzjoni ma għandhomx ikunu applikati mill-Istat Membru kkonċernat sakemm il-Kummissjoni espressament taċċetta l-kundizzjonijiet li jkunu reġgħu tressqu jew immodifikati. 5. L-Istati Membri għandhom jiżguraw li r-regolamenti nazzjonali dwar l-ippjanar tal-ispazju urban u rurali jkunu adattati għall-kriterji ta’ awtorizzazzjoni msemmija fil-paragrafu 3 u jkunu konformi mal-pjanijiet nazzjonali tagħhom għat-tisħin u għat-tkessiħ msemmija fil-paragrafu 1. 6. L-Istati Membri għandhom jiżguraw li, kull meta installazzjoni eżistenti ta’ ġenerazzjoni tal-elettriku b’input termali totali kklassifikat li jaqbeż l-20 MW tiġi rinnovata b’mod sostanzjali jew meta, skont l-Artikolu 21 tad-Direttiva 2010/75/KE, il-permess tagħha jiġi aġġornat, il-konverżjoni biex ikun permess li taħdem bħala installazzjoni ta’ koġenerazzjoni b’effiċjenza għolja tkun iffissata bħala kundizzjoni fil-permess jew fil-liċenzja ġodda jew aġġornati, sakemm l-installazzjoni tkun tinsab f’post fejn is-sħana mormija tkun tista’ tintuża mill-punti ta’ domanda għas-sħana skont il-punt 1 tal-Anness VIII. It-tagħmir tal-installazzjonijiet ta’ ġenerazzjoni tal-elettriku b’faċilitajiet għall-ġbir jew għall-ħżin tal-karbonju ma għandux jiġi kkunsidrat bħala rinnovazzjoni għall-finijiet ta’ dawn id-dispożizzjonijiet. 7. L-Istati Membri jistgħu jistabbilixxu kundizzjonijiet għal eżenzjoni mid-dispożizzjonijiet tal-paragrafu 6 meta: a) il-kundizzjonijiet ta’ limitu relatati mad-disponibbiltà tat-tagħbija tas-sħana stabbiliti fil-punt 1 tal-Anness VIII ma jiġux sodisfatti; jew b) analiżi tar-relazzjoni bejn l-ispejjeż u l-benefiċċji turi li l-ispejjeż huma ikbar mill-benefiċċji meta ppargunati mal-ispejjeż kollha taċ-ċiklu tal-ħajja, inkluż l-investiment fl-infrastruttura, biex jiġi pprovdut l-istess ammont ta’ elettriku u ta’ sħana b’tisħin jew bi tkessiħ separat. L-Istati Membri għandhom jinnotifikaw tali kundizzjonijiet għal eżenzjoni lill-Kummissjoni sal-1 ta’ Jannar 2014. Il-Kummissjoni tista’ tirrifjuta dawk il-kundizzjonijiet jew tagħmel suġġerimenti għal modifiki fis-sitt (6) xhur ta’ wara n-notifika. F'dawn il-każijiet, il-kundizzjonijiet għall-eżenzjoni ma għandhomx ikunu applikati mill-Istat Membru kkonċernat sakemm il-Kummissjoni espressament taċċetta l-kundizzjonijiet li jkunu reġgħu tressqu jew immodifikati. 8. L-Istati Membri għandhom jadottaw kriterji ta’ awtorizzazzjoni jew kriterji ta’ permess ekwivalenti sabiex jiżguraw irwieħhom li l-installazzjonijiet industrijali b’input termali totali li jaqbeż l-20 MW li jiġġeneraw sħana mormija li jinbnew jew jiġu sostanzjalment rinnovati wara [id-dħul fis-seħħ ta’ din id-Direttiva] jiġbru u jagħmlu użu mis-sħana mormija tagħhom. L-Istati Membri għandhom jistabbilixxu mekkaniżmi li jiżguraw il-konnessjoni ta’ dawn l-installazzjonijiet man-netwerks ta’ tisħin u tkessiħ distrettwali. Huma jistgħu jeżiġu li dawn l-installazzjonijiet jġarrbu t-tariffi tal-konnessjoni u l-kost biex jiġu żviluppati n-netwerks ta’ tisħin u tkessiħ distrettwali meħtieġa sabiex is-sħana mormija tagħhom tiġi ttrasportata lill-konsumaturi. L-Istati Membri jistgħu jistabbilixxu kundizzjonijiet għal eżenzjoni mid-dispożizzjonijiet fl-ewwel subparagrafu meta: a) il-kundizzjonijiet ta’ limitu relatati mad-disponibbiltà tat-tagħbija tas-sħana stabbiliti fil-punt 2 tal-Anness VIII ma jiġux sodisfatti; jew b) analiżi tar-relazzjoni bejn l-ispejjeż u l-benefiċċji turi li l-ispejjeż huma ikbar mill-benefiċċji meta ppargunati mal-ispejjeż kollha taċ-ċiklu tal-ħajja, inkluż l-investiment fl-infrastruttura, biex jiġi pprovdut l-istess ammont ta’ sħana b’tisħin jew bi tkessiħ separat. L-Istati Membri għandhom jinnotifikaw tali kundizzjonijiet għal eżenzjoni lill-Kummissjoni sal-1 ta’ Jannar 2014. Il-Kummissjoni tista’ tirrifjuta dawk il-kundizzjonijiet jew tagħmel suġġerimenti għal modifiki fis-sitt (6) xhur ta’ wara n-notifika. F'dawn il-każijiet, il-kundizzjonijiet għall-eżenzjoni ma għandhomx ikunu applikati mill-Istat Membru kkonċernat sakemm il-Kummissjoni espressament taċċetta l-kundizzjonijiet li jkunu reġgħu tressqu jew immodifikati. 9. Sal-1 ta’ Jannar 2013, permezz ta’ att iddelegat skont l-Artikolu 18, il-Kummissjoni għandha tistabbilixxi metodoloġija għall-analiżi tar-relazzjoni bejn l-ispiża u l-benefiċċju msemmija fil-paragrafi 4(c), 7(b) u 8(b). 10. Fuq il-bażi tal-valuri ta’ referenza armonizzati għall-effiċjenza msemmija fl-Anness II (f), l-Istati Membri għandhom jiżguraw li l-oriġini tal-elettriku prodott minn koġenerazzjoni b’effiċjenza għolja tista’ tiġi ggarantita skont kriterji oġġettivi, trasparenti u mhux diskriminatorji stabbiliti minn kull Stat Membru. Huma għandhom jiżguraw li din il-garanzija tal-oriġini tkun konformi mar-rekwiżiti u tkun tinkludi mill-inqas l-informazzjoni speċifikata fl-Anness IX. L-Istati Membri għandhom jirrikonoxxu b’mod reċiproku l-garanziji tal-oriġini tagħhom, esklużivament bħala prova tal-informazzjoni msemmija f’dan il-paragrafu. Kwalunkwe rifjut biex tiġi rikonoxxuta garanzija tal-oriġini bħala prova ta’ din ix-xorta, b’mod partikolari għal raġunijiet relatati mal-prevenzjoni ta’ frodi, trid tkun ibbażata fuq kriterji oġġettivi, trasparenti u mhux diskriminatorji. L-Istati Membri għandhom jinnotifikaw lill-Kummissjoni b’tali rifjut u bil-ġustifikazzjoni għalih. Fil-każ ta’ rifjut biex tiġi rikonoxxuta garanzija tal-oriġini, il-Kummissjoni tista’ tadotta deċiżjoni sabiex iġġiegħel lill-parti li qed tirrifjuta li tirrikonoxxiha biex tagħmel dan, b’mod partikolari fir-rigward ta’ kriterji oġġettivi, trasparenti u mhux diskriminatorji li fuqhom ikun ibbażat tali rikonoxximent. Il-Kummissjoni għandha tingħata s-setgħa biex teżamina, għall-ewwel darba sal-1 ta’ Jannar 2015, u sussegwentement kull għaxar snin, permezz ta’ atti ddelegati skont l-Artikolu 18, il-valuri ta’ referenza armonizzati għall-effiċjenza stabbiliti fid-Deċiżjoni tal-Kummissjoni [in-numru tad-Deċiżjoni] fuq il-bażi tad-Direttiva 2004/8/KE. 11. L-Istati Membri għandhom jiżguraw li kwalunkwe appoġġ disponibbli għall-koġenerazzjoni ikun suġġett għall-fatt illi l-elettriku prodott ikun oriġina minn koġenerazzjoni b’effiċjenza għolja u li s-sħana mormija tintuża effettivament sabiex jinkiseb iffrankar tal-enerġija primarja. Huma ma għandhomx jiddifferenzjaw bejn l-elettriku kkonsmat fis-sit u l-elettriku esporatat lejn il-grilja. L-appoġġ pubbliku għall-koġenerazzjoni u għall-ġenerazzjoni u għan-netwerks ta’ tisħin distrettwali huwa suġġett għar-regoli dwar l-għajnuna mill-istat, fejn dan ikun applikabbli. Artikolu 11 It-trasformazzjoni tal-enerġija L-Istati Membri għandhom jippreparaw inventarju tad-dejta, skont l-Anness X, għall-installazzjonijiet kollha li jwettqu l-kombustjoni tal-fjuwils b’input termali totali kklassifikat ta’ 50 MW jew iktar u għall-installazzjonijiet li jwettqu r-raffinar taż-żejt minerali u tal-gass fit-territorju tagħhom. Dan għandu jiġi aġġornat kull tliet snin. Id-dejta annwali speċifika għall-installazzjoni inkluża f’dawn l-inventarji għandha titqiegħed għad-dispożizzjoni tal-Kummissjoni, meta din tintalab. L-Istati Membri għandhom jinkludu sommarju mhux kunfidenzjali li jinkludi informazzjoni aggregata tal-inventarji fir-rapporti msemmija fl-Artikolu 19(2). Artikolu 12 It-trażmissjoni u d-distribuzzjoni tal-enerġija 1. L-Istati Membri għandhom jiżguraw li l-awtoritajiet regolatorji nazzjonali tal-enerġija jikkunsidraw debitament l-effiċjenza enerġetika fid-deċiżjonijiet tagħhom dwar it-tħaddim tal-infrastruttura tal-gass u tal-elettriku. B’mod partikolari, huma għandhom jiżguraw li t-tariffi u r-regolamenti tan-netwerks jipprovdu inċentivi għall-operaturi tal-grilja sabiex joffru servizzi tas-sistema lill-utenti tan-netwerk li permezz tagħhom ikunu jistgħu jimplimentaw miżuri għal titjib tal-effiċjenza enerġetika fil-kuntest tal-użu kontinwu tal-grilji intelliġenti. L-Istati Membri għandhom jiżguraw li r-regolamentazzjoni dwar in-netwerks u t-tariffi tan-netwerks, iffissati jew approvati mill-awtoritajiet regolatorji tal-enerġija, jissodisfaw il-kriterji fl-Anness XI, b'kunsiderazzjoni għal-linji gwida u l-kodiċijiet żviluppati skont ir-Regolament Nru 714/2009 u r-Regolament Nru 715/2009. 2. Sat-30 ta’ Ġunju 2013, l-Istati Membri għandhom jadottaw pjanijiet: a) li jivvalutaw il-potenzjali tal-effiċjenza enerġetika tal-infrastruttura tal-gass, tal-elettriku u tat-tisħin u tat-tkessiħ distrettwali tagħhom, b’mod partikolari fir-rigward tat-trażmissjoni, tad-distribuzzjoni, tal-ġestjoni tat-tagħbiji u tal-interoperabbiltà, kif ukoll tal-konnessjoni mal-installazzjonijiet ta’ ġenerazzjoni tal-enerġija; b) li jidentifikaw miżuri u investimenti konkreti għall-introduzzjoni ta’ titjib kosteffettiv tal-effiċjenza enerġetika fl-infrastruttura tan-netwerks, bi skeda ta' żmien dettaljata għall-introduzzjoni tagħhom. 3. L-Istati Membri jistgħu jippermettu komponenti ta’ skemi u ta’ strutturi tariffarji b’għan soċjali għat-trażmissjoni u għad-distribuzzjoni tal-enerġija destinata għan-netwerk, sakemm kwalunkwe effett ta’ tfixkil fuq is-sistema ta’ trażmissjoni u ta’ distribuzzjoni jinżamm fuq il-livell minimu meħtieġ u ma jkunx sproporzjonat għall-għan soċjali. 4. L-Istati Membri għandhom jiżguraw it-tneħħija ta’ dawk l-inċentivi fit-tariffi ta’ trażmissjoni u ta’ distribuzzjoni li jżidu l-volum tal-enerġija distribwita jew trażmessa mingħajr ħtieġa. F’dan ir-rigward, skont l-Artikolu 3(2) tad-Direttiva 2009/72/KE u l-Artikolu 3(2) tad-Direttiva 2009/73/KE, l-Istati Membri jistgħu jimponu obbligi ta’ servizz pubbliku relatati mal-effiċjenza fl-enerġija fuq l-impriżi li jaħdmu fis-setturi tal-elettriku u tal-gass. 5. L-Istati Membri għandhom jiżguraw li, bla ħsara għar-rekwiżiti relatati maż-żamma tal-affidabbiltà u tas-sikurezza tal-grilja, fuq il-bażi ta’ kriterji trasparenti u mhux diskriminatorji ddefiniti mill-awtoritajiet kompetenti nazzjonali, l-operaturi tas-sistema ta’ trażmissjoni u l-operaturi tas-sistema ta’ distribuzzjoni fit-territorju tagħhom: a) jiggarantixxu t-trażmissjoni u d-distribuzzjoni tal-elettriku minn koġenerazzjoni b’effiċjenza għolja; b) jipprovdu aċċess prijoritarju jew iggarantit għall-grilja tal-elettriku minn koġenerazzjoni b’effiċjenza għolja; c) meta jirrilaxxaw l-elettriku, l-installazzjonijiet ta’ ġenerazzjoni jipprovdu rilaxx prijoritarju tal-elettriku minn koġenerazzjoni b’effiċjenza għolja. Minbarra l-obbligi stabbiliti fl-ewwel subparagrafu, l-operaturi tas-sistema ta’ trażmissjoni u l-operaturi tas-sistema ta’ distribuzzjoni għandhom ikunu konformi mar-rekwiżiti stabbiliti fl-Anness XII. L-Istati Membri jistgħu jiffaċilitaw, b’mod partikolari, il-konnessjoni mas-sistema tal-grilja tal-elettriku prodott minn koġenerazzjoni b’effiċjenza għolja minn unitajiet ta’ koġenerazzjoni ta’ skala żgħira u ta’ mikroġenerazzjoni. 6. L-Istati Membri għandhom jieħdu l-passi xierqa sabiex jiżguraw li l-operaturi ta’ koġenerazzjoni b’effiċjenza għolja jistgħu joffru servizzi ta’ bbilanċjar u servizzi operattivi oħrajn fuq il-livell tal-operaturi tas-sistema ta’ trażmissjoni jew tal-operaturi tas-sistema ta’ distribuzzjoni fejn dan ikun konsistenti mal-modalità ta’ tħaddim tal-installazzjoni ta’ koġenerazzjoni b’effiċjenza għolja. L-operaturi tas-sistema ta’ trażmissjoni u l-operaturi tas-sistema ta’ distribuzzjoni għandhom jiżguraw li tali servizzi jkunu parti minn proċess tat-tfigħ tal-offerti għas-servizzi li jkun trasparenti u miftuħ għal skrutinju. Fejn ikunu xierqa, l-Istati Membri jistgħu jeżiġu li l-operaturi tas-sistema ta’ trażmissjoni u l-operaturi tas-sistema ta’ distribuzzjoni jinkoraġġixxu li l-koġenerazzjoni b’effiċjenza għolja titqiegħed f’post qrib iż-żoni ta’ domanda billi jnaqqsu t-tariffi tal-konnessjoni u tal-użu tas-sistema. 7. L-Istati Membri jistgħu jippermettu li l-produtturi ta’ elettriku minn koġenerazzjoni b’effiċjenza għolja li jixtiequ jkunu konnessi mal-grilja joħorġu sejħa għall-offerti għax-xogħol tal-konnessjoni. KAPITOLU IV Id-dispożizzjonijiet orizzontali Artikolu 13 Id-disponibbiltà tal-iskemi ta’ ċertifikazzjoni 1. Sabiex jintlaħaq livell għoli ta’ kompetenza teknika, ta’ oġġettività u ta’ affidabbiltà, l-Istati Membri għandhom jiżguraw li, sal-1 ta’ Jannar 2014, l-iskemi ta’ ċertifikazzjoni jew l-iskemi ta’ kwalifiki ekwivalenti jkunu disponibbli għall-fornituri ta’ servizzi tal-enerġija, għall-awditi tal-enerġija u għall-miżuri għal titjib tal-effiċjenza enerġetika, inkluż għall-installaturi tal-elementi tal-bini kif ġew iddefiniti fl-Artikolu 2(9) tad-Direttiva 2010/31/UE. 2. L-Istati Membri għandhom jagħmlu disponibbli pubblikament l-iskemi ta’ ċertifikazzjoni jew l-iskemi ta’ kwalifiki ekwivalenti msemmija fil-paragrafu 1 u għandhom jikkooperaw ma’ xulxin u mal-Kummissjoni dwar il-paraguni bejn l-iskemi u r-rikonoxximent tagħhom. Artikolu 14 Is-servizzi tal-enerġija L-Istati Membri għandhom jippromwovu s-suq tas-servizzi tal-enerġija u l-aċċess tal-intrapriżi żgħar u ta’ daqs medju għal dan is-suq billi: a) jagħmlu pubblikament disponibbli, jikkontrollaw u jaġġornaw b’mod regolari lista ta’ fornituri ta’ servizzi tal-enerġija disponibbli u s-servizzi tal- enerġija li joffru; b) jipprovdu kuntratti mudell, għall-kuntratti tal-prestazzjoni tal-enerġija fis-settur pubbliku; Dawn għall-inqas għandhom jinkludu l-punti elenkati fl-Anness XIII; c) ixerrdu informazzjoni dwar il-kuntratti u l-klawżoli tas-servizzi tal-enerġija disponibbli li għandhom ikunu inklużi f’kuntratti ta’ din ix-xorta sabiex ikunu ggarantiti l-iffrankar tal-enerġija u d-drittijiet tal-klijenti aħħarin; d) jinkoraġġixxu l-iżvilupp ta’ tikketti ta’ kwalità volontarji; e) ixerrdu informazzjoni dwar strumenti finanzjarji, inċentivi, għotjiet u self sabiex jingħata appoġġ lill-proġetti tas-servizzi tal-enerġija. Artikolu 15 Miżuri oħrajn sabiex tkun promossa l-effiċjenza enerġetika 1. L-Istati Membri għandhom jevalwaw u jieħdu miżuri xierqa sabiex ineħħu ostakli regolatorji u mhux regolatorji għall-effiċjenza enerġetika, b’mod partikolari fir-rigward ta’: a) il-qsim tal-inċentivi bejn is-sid u l-kerrej ta’ bini jew fost is-sidien, sabiex ikun żgurat li dawn il-partijiet ma jiġux skoraġġiti milli jagħmlu investimenti għal titjib tal-effiċjenza li kienu jagħmlu kieku ma kienx għall-fatt li ma jiksbux individwalment il-benefiċċji sħaħ jew minħabba n-nuqqas ta’ regoli għad-diviżjoni tal-ispejjeż u tal-benefiċċji bejniethom; b) id-dispożizzjonijiet legali u regolatorji u l-prattiki amministrattivi fir-rigward tax-xiri pubbliku u tal-ibbaġitjar u tal-kontabbiltà annwali, sabiex ikun żgurat li l-korpi pubbliċi individwali ma jiġux skoraġġiti milli jagħmlu investimenti għal titjib tal-effiċjenza. Dawn il-miżuri sabiex jitneħħew l-ostakli jistgħu jinkludu l-għoti ta’ inċentivi, ir-revoka jew l-emendi ta’ dispożizzjonijiet legali jew regolatorji, jew l-adozzjoni ta’ linji gwida u ta’ komunikazzjonijiet interpretattivi. Dawn il-miżuri jistgħu jiġu kkombinati mal-għoti ta’ edukazzjoni, taħriġ kif ukoll ma’ informazzjoni u assistenza teknika speċifiċi jdwar l-effiċjenza enerġetika. 2. L-evalwazzjoni tal-ostakli u tal-miżuri msemmija fil-paragrafu 1 għandha tkun innotifikata lill-Kummissjoni fl-ewwel rapport supplimentari msemmi fl-Artikolu 19(2). Artikolu 16 Il-fatturi ta’ konverżjoni Għall-finijiet ta’ paragun tal-iffrankar tal-enerġija u ta’ konverżjoni għal unità paragunabbli, għandhom japplikaw il-fatturi ta’ konverżjoni fl-Anness IV sakemm ma jistax jiġi ġġustifikat l-użu ta’ fatturi ta’ konverżjoni oħrajn. KAPITOLU V Id-dispożizzjonijiet finali Artikolu 17 L-atti ddelegati u l-adattament tal-annessi 1. Il-Kummissjoni għandha tingħata s-setgħa sabiex tadotta att iddelegat skont l-Artikolu 18 ħalli tistabbilixxi s-sistema ta’ rikonoxximent reċiproku tal-iffrankar tal-enerġija miksub taħt l-iskemi nazzjonali ta’ obbligi ta’ effiċjenza enerġetika msemmija fl-Artikolu 6(9). Il-Kummissjoni għandha tingħata s-setgħa sabiex tadotta att iddelegat skont l-Artikolu 18 ħalli tistabbilixxi l-metodoloġija għall-analiżi tal-ispiża taċ-ċiklu tal-ħajja msemmija fl-Artikolu 10(9). Il-Kummissjoni għandha tingħata s-setgħa sabiex tadotta att delegat skont l-Artikolu 18 sabiex tirrevedi l-valuri armonizzati ta' referenza tal-effiċjenza msemmija fl-Artikolu 10(10) tat-tielet inċiż. 2. Il-Kummissjoni għandha tingħata s-setgħa sabiex tadotta atti delegat skont l-Artikolu 18 sabiex tadatta l-valuri, il-metodi ta’ kalkolu, il-koeffiċjent tal-enerġija primarja u r-rekwiżiti fl-Annessi I sa XV għall-progress tekniku li jkun sar kif ukoll biex tadatta r-rekwiżiti tal-prestazzjoni fl-Anness III għall-kundizzjonijiet kompetittivi. . Artikolu 18 L-eżerċizzju tad-delega 1. Is-setgħat sabiex ikunu adottati atti ddelegati huma kkonferiti lill-Kummissjoni bla ħsara għall-kundizzjonijiet stabbiliti f’dan l-Artikolu. 2. Id-delega tas-setgħa msemmija fl-Artikolu 17 għandha tiġi kkonferita lill-Kummissjoni għal perjodu indeterminat ta’ żmien minn [id-data tad-dħul fis-seħħ tad-Direttiva]. 3. Id-delega ta’ setgħa msemmija fl-Artikolu 17 tista’ tiġi revokata fi kwalunkwe ħin mill-Parlament Ewropew jew mill-Kunsill. Deċiżjoni ta’ revoka għandha ġġib fi tmiemha d-delega tas-setgħa speċifikata f’dik id-deċiżjoni. Għandha tidħol fis-seħħ fil-jum ta’ wara l-pubblikazzjoni tad-deċiżjoni f’Il-Ġurnal Uffiċjali tal-Unjoni Ewropea jew f’data aktar tard speċifikata hemmhekk. Hija ma għandha taffettwa l-validità tal-ebda att iddelegat li diġà jkun fis-seħħ. 4 Hekk kif tadotta att delegat, il-Kummissjoni għandha tinnotifikah simultanjament lill-Parlament Ewropew u l-Kunsill. 5. Att iddelegat li ġie adottat skont l-Artikolu 17 għandu jidħol fis-seħħ biss jekk la l-Parlament Ewropew u lanqas il-Kunsill ma jkunu esprimew xi oġġezzjoni f’perjodu ta’ xahrejn min-notifika ta’ dak l-att lill-Parlament Ewropew u lill-Kunsill jew jekk, qabel ma jiskadi dak il-perjodu, il-Parlament Ewropew u l-Kunsill ikunu t-tnejn li huma informaw lill-Kummissjoni li ma għandhomx oġġezzjonijiet. Dak il-perjodu għandu jiġi estiż b’xahrejn (2) fuq l-inizjattiva tal-Parlament Ewropew jew tal-Kunsill. Artikolu 19 Ir-reviżjoni u l-monitoraġġ tal-implimentazzjoni 1. Sat-30 ta’ April ta’ kull sena, l-Istati Membri għandhom jirrapportaw dwar il-progress li sar sabiex jintlaħqu l-miri nazzjonali għall-effiċjenza enerġeika, skont l-Anness XIV (1). 2. Sat-30 ta’ April 2014, u sussegwentement kull tliet snin, l-Istati Membri għandhom iressqu rapporti supplimentari b’informazzjoni dwar politiki, pjanijiet ta’ azzjoni, programmi u miżuri nazzjonali għall-effiċjenza enerġetika li ġew implimentati jew ippjanati fuq il-livell nazzjonali, reġjonali u lokali għal titjib tal-effiċjenza enerġetika sabiex jintlaħqu l-miri nazzjonali għall-effiċjenza enerġetika msemmija fl-Artikolu 3(1). Ir-rapporti għandhom ikunu kkomplementati bi stimi aġġornati tal-konsum totali mistenni tal-enerġija primarja fl-2020, kif ukoll b’livelli stmati tal-konsum tal-enerġija primarja fis-setturi indikati fl-Anness XIV (1). Mhux iktar tard mill-1 ta' Jannar 2014, il-Kummissjoni għandha tipprovdi mudell għar-rapporti supplimentari. Dan il-mudell għandu jkun adottat skont il-proċedura konsultattiva msemmija fl-Artikolu 20(2). Dawn ir-rapporti supplimentari għandhom jinkludu fi kwalunkwe każ l-informazzjoni speċifikata fl-Anness XIV. 3. Ir-rapporti msemmija fil-paragrafu 1 jistgħu jifformaw parti mill-Programmi Nazzjonali ta’ Riforma msemmija fir-Rakkomandazzjoni tal-Kunsill 2010/410/UE. 4. Il-Kummissjoni għandha tevalwa r-rapporti annwali u r-rapporti supplimentari u għandha tivvaluta kemm għamlu progress l-Istati Membri sabiex jilħqu l-miri nazzjonali tal-effiċjenza enerġetika mitluba mill-Artikolu 3(1) u sabiex tiġi implimentata din id-Direttiva. Il-Kummissjoni għandha tibgħat il-valutazzjoni tagħha lill-Parlament Ewropew u lill-Kunsill. Fuq il-bażi tal-valutazzjoni tagħha tar-rapporti, il-Kummissjoni tista’ toħroġ rakkomandazzjonijiet lill-Istati Membri. 5. Il-valutazzjoni tal-Kummissjoni tal-ewwel rapport supplimentari għandha tinkludi valutazzjoni tal-livelli tal-effiċjenza enerġetika tal-installazzjonijiet eżistenti u ġodda li jwettqu l-kombusjoni tal-fjuwils b’input termali kklassifikat totali ta’ 50 MW jew iktar u tal-installazzjonijiet li jwettqu r-raffinar taż-żejt minerali u tal-gass fid-dawl tal-aħjar tekniki disponibbli rilevanti, kif ġie żviluppat skont id-Direttiva 2010/75/UE u d-Direttiva 2008/1/KE. Fejn din il-valutazzjoni tidentifika diskrepanzi sinifikanti bejn il-livelli effettivi tal-effiċjenza enerġetika ta’ installazzjonijiet ta’ din ix-xorta u l-livelli tal-effiċjenza enerġetika assoċjati mal-applikazzjoni tal-aħjar tekniki disponibbli rilevanti, il-Kummissjoni għandha tipproponi, jekk dan ikun xieraq, rekwiżiti sabiex jittejbu l-livelli tal-effiċjenza enerġetika milħuqa minn installazzjo